text:
पटना । बिहार में एकटा आओर नीक संस्थान क उम्मीद जगल अछि। कोलंबिया विश्वविद्यालय बिहार मे एकटा विश्व स्तरीय एग्रो यूनिवर्सिटी खोलबाक प्रस्ताव देलक अछि। सीजीए जवाहर ठाकुर एहि संबंध मे जानकारी दैत कहला अछि जे बिहारक पूर्णिया में अगर सरकार एहि संस्थान लेल उचित जमीनक इंतजाम क दैत अछि त कोलंबिया यूनिवर्सिटी एहि ठाम एग्रो यूनिवर्सिटी खोलबा लेल तैयार अछि। उल्लेखनीय अछि जे 19वीं शताब्दी क अंत मे समस्तीपुर लेल सेहो अमेरिका स एहन प्रस्ताव आयल छल आ तत्कालीन तिरहुत सरकार ओकरा स्वीकार केने छल, तदुपरांत भारत क पहिल जैविक कृर्षि शोध संस्थान पूसा क स्थापना भेल छल, जे 1934 क भूकंप क बाद समस्तीपुर स नयी दिल्ली स्थानांतरित क देल गेल। कहल जा रहल अछि जे एहि प्रस्ताव पर बिहार सरकार गंभीरता स विचार क रहल अछि आ अगर प्रस्ताव मंजूर भ गेल त बिहार में करीब 80 साल बाद कोनो विदेशी संस्थान शिक्षा क क्षेत्र में निवेश करत।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


c: text/html

text:
सोतिमे विवाहक प्रक्रिया, भाग 1
(देखल, कएल आ भोगल यथार्थ)
मिथिलामे जे लोकनि पारम्परिक सोति, श्रोत्रिय छथि हुनकालोकनिमे विवाहक प्रक्रिया किछु भिन्न छनि, जे श्रोत्रियेतर मैथिल ब्राह्मण सँ मिलैत नै अछि आ इहो एकटा कारण अछि जे सोति वैवाहिक मामलामे अपनाकें रिजर्व राखए चाहैत छथि, अपनहि समूहमे सम्बन्ध स्थापित करबाक लेल आयास करैत छथि।
अधिकारमाला
जिनका कन्यादान करबाक रहैत छनि ओ सभसँ पहिने पंजीकारसँ सम्पर्क कए “अधिकारमाला” बनबबैत छथि। एखनि ककरौड़ गामक पं. शक्तिनन्दन झा, कोइलखाहा गामक पं. विभूतिनाथ झा ई दू पंजीकार प्रसिद्ध छथि। सरिसब गामक श्री योगनाथ झा सॉफ्टवेयर पर काज करैत छथि आ सौराठ गामक पं. कालिकादत्त झा बेसी आग्रह कएला पर सोतिक अधिकारमाला आदि बनाए दैत छथि। जँ किनको दू टा बेटी छथिन्ह तँ एके अधिकारमालासँ दोसरोक विवाह भए जाइत छनि।
“अधिकारमाला” एकटा सूची होइत अछि जाहिमे ओहि कन्याक लेल सोतिपुराक भीतर कोनो-कोन परिवारमे शास्त्रीय दृष्टिसँ अस्वजन होएबाक कारणें वैवाहिक सम्बन्ध स्थापित कएल जा सकैत अछि तकर उल्लेख रहैत अछि। एहिमे पंजीकार ई गणना करैत छथि जे मातृकुल सँ पाँचम आ पितृकुलसँ छठम ठाम जे वर होइत छथिन, से त्यागि कए जे शेष बचैत छनि, जतए विवाह कएलासँ रक्तसम्बन्धक कोनो गुंजाइस नै रहैत अछि, ओकर सूची दैत छथि। एहूमे पंजीकारक स्पष्ट निर्देश रहैत अछि जे विवाह स्थिर करबासँ पहिने फेर मिलान कए ली। एहि सूचीमे 200-225 नाम रहैत अछि। एतए वरक पिताक नाम, मातामहक नाम आ गामक नाम ई तीन टा सूचना रहैत अछि। कन्यागतकें एही सूचीकें देखि कोनो एक परिवारमे सम्बन्ध स्थापित करबाक रहैत छनि। व्यावहारिक रूपसँ एहि सूचीमे 100 परिवार एहन होइत छथि, जनिक वरक वयस कन्यासँ कम्मे रहैत अछि। ओकर अतिरिक्त 50 टा परिवार एहन रहैत अछि, जतय वरक विवाह भए चुकल अछि। तखनि बचि जाइत अछि लगभग 50 टा परिवार।
कथा उपस्थिति
कन्यागत एहि पचासो परिवारक सूची गामक हिसाबसँ बनबैत छथि आ अपन सर-कुटुम्बक सहायतासँ वरक सम्बन्धमे पता लगबैत छथि। अधिकांश परिस्थितिमे बहुतो गोटे एहन रहैत छथि जे दूनू पक्षसँ सम्बन्धित रहैत छथि। ओ लोकनि कन्यागत आ वराइतक बीच सम्पर्क कराएब अपन धर्म बुझैत अछि। एखनहुँ सोतिमे ई मान्यता आछि जे किनकहुँ प्रयाससँ जँ सम्बन्ध स्थिर भए जाइत छैक तँ हुनका एकर धर्म होएतनि। एहने सम्बन्धिक माध्यमसँ बराइतसँ सम्पर्क कए कन्यागत “कथा उपस्थित” करैत छथि।
जँ वराइत गाममे रहैत छथि, तखनि तँ कोनो बात नै, जँ बाहर रहैत छथि तँ हुनकासँ ई पुछल जाइत अछि जे कतए उपस्थित होइ। आदर्श अवधारणा अछि जे जतय हुनक गोसाउनि छथिन, माने गाममे, ओतहि औपचारिक रूपसँ कथा उपस्थित कएल जाए। विशेष परिस्थितिमे जँ बराइत कहैत छथिन जे हम जतय रहैत छी, ओतहि आबथि, तखनि कन्यागत पूर्व सूचना दए नीक दिनमे हुनका ओतए पहिल बेर उपस्थित होइत छथि। एहि पहिल उपस्थितिमे कन्याक पिता सामान्यतः स्वयं जएबासँ बचैत छथि। जँ हुनका लग कोनो विकल्प छनि तँ आने केओ निकट सम्बन्धी जाइत छथिन्ह। पहिल दिन औपचारिकता मात्र होइत अछि। वराइत एतबे मात्र कहैत छथिन जे हम कथा उपस्थिति स्वीकार कएल, विचार कए हम सूचना देब। वराइत फल, मेवा आदिसँ कन्यागतक स्वागत करैत छथिन्ह। कोनो प्रकारक नमकीन वस्तुक व्यवहार नै होइत अछि। आब वराइत सेहो बेसी व्यावहारिक भए गेलाह अछि। ओहो जनैत छथि जे जँ सोतिएमे बेटाक विवाह कराएब तँ हमरहु गनले-चुनल घर अछि। तें ओहो किछुए दिनमे बिचारि कोनो माध्यमसँ संवाद दए दैत छथिन्ह, जे हमरा ई कथा स्वीकार अछि। जँ स्वीकार नै रहैत छनि तँ सेहो संकेत कराए दैत छथिन्ह। कन्यागत कें बेसी दिन दौड़बाक काज नै होइत छनि। आब कन्यागत कें बेसी दिन झुलेबाक प्रचलन घटि गेल अछि।
हथधरी आ राशि-नक्षत्र देनाइ
जँ कथा स्वीकार रहैत छनि तँ वराइत “राशि-नक्षत्र देबाक” तिथि निर्धारित करैत छथि। किछु वर्ष पहिने धरि एकटा आर प्रक्रिया होइत छल- “हथधरी”। ओहिमे कन्यागत बराइतक ओतए अबैत छलाह। बराइत पाग पहिरि अपन दरबज्जा पर विधिवत् ठाढ भए कन्यागतक हाथ पकड़ैत छलथिन्ह। यैह बुझल जाइत छल जे विवाह ठीक भए गेल। आब जँ वराइत आ कन्यागत दूनू बाहर रहैत छथि तँ ई विधि समाप्तप्राय अछि। आब सोझे “राशि-नक्षत्र देबाक” दिन “हथधरी” सेहो भए जाइत अछि।
वराइत एकटा कागज पर अपन वरक जन्मराशि आ जन्म-नक्षत्र लीखि एकटा डालीमे राखि अपन घरमे गोसाउनिक सीर पर रखैत छथि। ओतए गोसाउनिक विशेष पूजा होइत अछि आ तखनि ओ कागज गोसाउनिक सीरसँ आनि कन्याक पिताक हाथमे दैत छथिन्ह। वराइत पूब मुँहे आ कन्यागत पश्चिम मुँहें ठाढ़ होइत छथि। ओही कालमे हथधरी आ राशि-नक्षत्र देबाक विधि सम्पन्न होइत अछि। वराइत अपना ओतए आएल कन्यागत सभक फल, मेबा आदिसँ स्वागत करैत छथि। वराइत ई संकेत कए दैत छथिन्ह जे अमुक मासमे विवाहक दिन तकाबी। एकरा कथाक स्थिरता बुझल जाइत अछि। एकर बादे कन्यागत सार्वजनिक रूपसँ ई कहबाक अधिकारी होइत छथि जे हमर कन्याक विवाह फल्लाँ घरमे स्थिर भए गेल।
कन्यागत ओ कागज लए सोझे अपन घर पर अबैत छथि। ता धरि कागज खोलि देखबाक मान्यता नै अछि। ओ कागज लए सोझे अपन गोसाउनिक सीर जाइत छथि आ ओतए एकटा डाली पर राखि भगवतीक आराधना करैत छथि।
दिन तकाएब
एकर बाद कन्यागत अपन कन्याक राशि-नक्षत्रक संग वरक राशि-नक्षत्र लए ज्योतिषीसँ विवाहक दू, तीन टा दिन तकबैत छथि। एहिमे प्रत्येक विवाहक दिनक अनुरूप 1. सिद्धान्तक दिन, 2. विवाहक दिन, 3. कन्यादानक समय, 4. विदाक समय –एतबा रहैत अछि। कन्या अथवा वर दूनूक राशि-नक्षत्रक दृष्टिसँ मिलान कए वर्जित चन्द्रमा आ ताराक हिसाबसँ ज्योतिषी दिन तकैत छथि।
ज्योतिषीक हाथक लिखल ओ कागज लए कन्यागत पुनः बराइत ओतए जाइत छथि। बराइत अपनहुँ ज्योतिषीसँ दिनक संपुष्टि करबैत छथि आ दूनू पक्ष सभ प्रकारक विमर्श कए विवाहक एकटा दिन निर्धारित करैत छथि। ओहि दिनक दृष्टिसँ चारि-पाँच दिन पहिने जे सिद्धान्तक दिन रहैत अछि से निर्धारित भए जाइत अछि।
सिद्धान्तक प्रक्रिया-
आब कन्यागत फेर पंजीकारसँ सम्पर्क करैत छथि आ हुनका सिद्धान्तक दिन कहि दैत छथिन। किछु दशक पूर्व धरि व्यवस्था छल जे वराइत आ कन्यागतक गामक बीच कोनो सार्वजनिक स्थान जेना कोनो देवी मन्दिर, (शिवमन्दिर वर्जित) विद्यालय आदि रहैत छलैक तँ ओ स्थान सिद्धान्तक लेल निर्धारित होइत छल। आब जखनि विवाहक संख्या बढि गेल छैक तँ सोतिक उपर्युक्त पंजीकारसभ ठाम-ठाम स्थान निर्धारित केने छथि। जेना पं. श्री शक्तिनंदन झाक द्वारा निर्धारित प्रसिद्ध स्थान सभ अछि- सरिसबक लक्ष्मीवती महाविद्यालयक परिसर, मधुबनीमे काली मन्दिर, दरभंगामे माधवेश्वर परिसर आदि। ओतए सिद्धान्तक दिन सभ वराइत आ कन्यागत जुटैत छथि आ बेरा-बेरी सिद्धान्त होइत अछि।
सिद्धान्तमे कन्यापक्ष पश्चिम मुँहें आ वरपक्ष पूब मुँहें पंक्तिमे बैसैत छथि। पहिने जखनि चतरल दूबि रहैत छल तँ दूबि पर बैसबाक प्रचलन छल। आब दूबिक अभावमे माँटि पर गंदा लगबाक भय सँ अधिकांश सिद्धान्तमे दरी बिछा देल जाइत अछि, मुदा अलग-अलग बिछाओल जाइत अछि। पंजीकार दूनूक बीचमे सभसँ दक्षिण उत्तर मुँहें बैसैत छथि आ दूनू पक्षक उतेढ़ पढि सुनबैत छथिन्ह आ अन्तमे घोषणा करैत छथि जे एहि कन्या आ वर कें कोनो रक्तसम्बन्ध नहिं, तें ई विवाह भए सकैत अछि।
एकर बाद कन्याक दिससँ कन्याक पिता अथवा केओ वृद्ध व्यक्ति ऊठि ठाढ़ होइत छथि आ हाथ जोड़ि कहैत छथिन्ह जे “हम फल्लाँ व्यक्तिक कन्याक दिससँ कन्यकोपस्थिति करैत छी।” एतए गाम, मूल आ गोत्रक उच्चारण कएल जाइत अछि। तखनि वर पक्षसँ ओही प्रकारक व्यक्ति ऊठि हुनक हाथ पकड़ि कहैत छथिन्ह- “हम स्वीकार करैत छी।“ वराइतक दिसँ एकटा पीयर साड़ी आएल रहैत अछि जे कन्यागत कें सौपि देल जाइत अछि। कन्यागत पनबट्टीमे पान अनने रहैत छथि से वराइत कें अर्पित करैत छथिन्ह।
पंजीकारक विदाई-
कन्यागत पंजीकारकें ओहि स्थान धरि यातायातक व्यवस्था कएने रहैत छथि अथवा हुनका नगदी देने रहैत छथिन्ह। सिद्धान्तक बाद जँ कन्यागत 501 रुपया दैत छथिन्ह तँ वराइतक नैतिक जिम्मेदारी होइत छनि जे ओ दूना लगाए देथि। पंजीकार अपन पंजीमे एहि सम्बन्धकें लीखि लैत छथि आ पंजी अद्यतन करैत छथि।
एकर बाद आब पैकेट, चाह, पान आदिक व्यवस्था सेहो होमए लागल अछि। मुदा पैकेटमे नमकीन नै रहैत छैक। फल मेबा, मधुर यैह सभ रहैत छैक, एकर नाम थीक बिगजी- (भेषजी फल-मूल आदि औषधीय पदार्थ) एही दिन दूनू पक्षक लोक बैसि बरियातीक संख्या पर विचार करैत छथि। एहूमे वराइत कोनो जोर नै दैत छथिन्ह। कन्यागत जतबे कहैत छथिन्ह ओतबे मानल जाइत अछि। दूनू पक्षक सामान्य लोक परस्पर सामंजस्य बैसेबामे पूर्ण सहयोग करैत छथि।
खण्डवलाकुलक सदस्यमे विशेष-
जँ दूनू पक्ष सोति रहैत छथि तँ उपर देल गेल विवरणक अनुसार सभ काज सम्पन्न होइत अछि। मुदा जँ कोनो पक्ष बाबू साहेब माने खण्डवला कुलक सदस्य छथि तँ सिद्धान्तक प्रक्रिया बदलि जाइत अछि। आइयो खण्डवला कुलक लोक जे अपन गरिमा बचाए रखने छथि, ओ सोति कें पाल्य बुझैत छथिन्ह, तें ओ कन्यागत रहथु अथवा वराइत सिद्धान्त हुनके घर पर होइत अछि। एहि स्थितिमे बाबू साहेब अपन खर्चसँ सभटा व्यवस्था करैत छथि। दोसर पक्ष कमे संख्यामे हुनक घर पर पहुँचैत छथिन्ह आ सिद्धान्तक बाद धोती पहिराए हुनका भोजन कराओल जाइत छनि। ओना आब ई प्रचलन घटल जा रहल अछि। सामान्य सोति जकाँ सिद्धान्त होमए लागल अछि।
दूनू परिस्थितिमे वराइत सिद्धान्तक कालमे जे साड़ी देने रहैत छथिन्ह से साड़ी ओही दिन कन्या कें पहिराओल जाइत अछि। ई सिद्धान्तक साड़ी कहबैत छैक।
अगिला भागमे विवाह दिनक विवरण देल जाएत। एहि बीच कन्यागत आ वराइतक बीच औपचारिक रूपसँ कोनो सम्पर्क नहिं होएत।
इति प्रथम भाग समाप्त

robotstxt: allowed

filter: keep


text:
दरभंगा : मैथिली लोक सांस्कृतिक मंच केर तत्वाधानमे दरभंगाक रामाश्रय पब्लिक स्कूलमे शानिदिनसँ द्विदिवसीय मिथिला महोत्सवक आयोजन कएल गेल छल। कार्यक्रमकेँ उद्घाटन समारोहक अध्यक्षता डॉ. बैद्यनाथ चौधरी 'बैजू' कएलनि। ओतहि कार्यक्रमक उद्घाटन क्षेत्रक सांसद कीर्ति झा 'आजाद' केर हाथों विधिवत सम्पन्न भेल। आयोजनकेँ मुख्य अतिथि शहरके महापौर बैजंती खेड़िया आओर विशिष्ट पाहुन हायाघाट केर विधायक अमरनाथ गामी छलाह।
बैजनाथ चौधरी 'बैजू' मंचसँ अपन संबोधनमे मैथिली केर दोसर राजभाषा बनै पर विशेष जोर देलाह संगहि कहलाह जे मिथिला राज्य शीघ्रहिं हो आओर समूचा मिथिलामे राज-काजक भाषा सेहो मैथिली बनै। डॉ. बैजू प्राथमिक सँ उच्च स्तर धरिकेँ पाठ्यक्रममे मैथिली केर शामिल करबाक गप सेहो कहलनि संगहि मैथिली शिक्षक केर बहाल सुनिश्चित कएल जाय ताहू पर अपन मोनक गप रखलाह।
मंचक सचिव उदयशंकर मिश्र कहलनि जे राष्ट्रीय-अंतर्राष्ट्रीय अर्थात भारत-नेपाल दुनूठाम मैथिली केर दोसर राजभाषाक दर्जा भेटैक चाही। डॉ. मिश्र सेहो मिथिला राज्य, मिथिलामे सरकारी कामकाजमे मैथिली भाषा केर भूमिका, शिक्षा संगहि मैथिली शिक्षक केर बहाली पर बैद्यनाथ चौधरी जीक गप केर दोहरौलनि।
जनतब हो जे मैथिली लोक सांस्कृतिक मंचक अहि द्विदिवसीय कार्यक्रममे डॉ. विद्या झा, डॉ. जय शंकर झा, डॉ. आयूब राइन, चंद्रेश, पत्रकार विनोद कुमार, डॉ. चंद्रशेखर झा, डॉ. सुधीर कुमार झा, डॉ. कैलाश कुमार मिश्र सन गणमान्य व्यक्तित्व उपस्थित छलाह।


text:
मिथिलामें दीयाबातिक सिंगार अछि हुक्कालोली
अक्षय आनन्द सन्नी।22अक्टूबर, 2022।मैथिली जिन्दाबाद!! दियाबाती मने ओ तिथि जहिया पाहुन श्रीराम वनवाससँ अयोध्या घूरल छलाह आ लोक उल्लासमे घीकेर...
मिथिला दुइ देशक भूगोल मे कोना समाहित भेल?
लेख - प्रवीण नारायण चौधरी ऐतिहासिक-पौराणिक मिथिला वर्तमान समय दुइ सम्प्रभुतासम्पन्न राष्ट्र के हिस्सा बनि गेल अछि। केना? ठीक जेना बंगाल, पंजाब आ तमिल (सिलोन) केँ...
घोघ: एक मर्यादा
लेख - उग्रनाथ झा घोघ -एक मर्यादा मिथिला में घोघ एक सभ्य सुशील संस्कार के रूप में स्थापित छल आ एखनो तक किछु हद तक अछि ।...
प्राध्यापक डॉ. झा बनलथि यहि बरखक “महामूर्ख” (फ़ोटो फीचर)
जनकपुरधाम : जनकपुरधाममें होरिक पूर्व सन्ध्यामें महामूर्ख सम्मेलनक आयोजना काएल गेल । मिथिला नाट्यकला परिषदक हरेक वर्ष जनकपुरधामक जानकी मन्दिर परिसरमें ओ सम्मेलनक आयोजना विगत...
जनकपुरमें होयत होरी महोत्सव आ महामूर्ख सम्मेलन
मनीष कर्ण ,जनकपुरधाम16मार्च,2022.मैथिलीजिन्दाबाद।। प्रत्येक वर्ष होरीक अवसरपर मिथिला नाट्यकला परिषद् (मिनाप) जनकपुरधाममें आयोजना करैत आएल दुई दिवसीय होरी महोत्सव आ महामुर्ख सम्मेलन अहु वर्ष सेहो...
फगुआ (होली) – दहेज मुक्त मिथिला ‘लेखनीक धार’ अन्तर्गतक पुरस्कृत लेख
लेख - आभा झा फगुआ (होली) होली पर्व हिंदू पंचांगक अनुसार फागुन मासक पूर्णिमा क' मनाओल जाइत छैक। होली रंगक संग हँसी-खुशी के पाबैन अछि। अपन मिथिला...
फगुआ – दहेज मुक्त मिथिला ‘लेखनीक धार’ अन्तर्गतक लेख
लेख - विवेकी झा #लेखनी_के_धार #दहेज_मुक्त_मिथिला फगुआ फगुआ अहि शब्द के तात्पर्य फागुन सँ अइछ । अंग्रेजी कैलेंडरक हिसाब सँ ई मार्च के महीना मे मनायल जायत अइछ...
फगुआ – दहेज मुक्त मिथिला लेखनीक धार अन्तर्गत पुरस्कृत लेख
लेख - कीर्ति नारायण झा #दहेज_मुक्त_मिथिला #लेखनी_के_धार फगुआ मिथिला मे राम खेलथि होली मिथिला मे...... मिथिलाक ई प्रसिद्ध फगुआ गीत मिथिलाक गली-गली गुंजैत अछि फगुआ के समय...
“फगुआक रङ्ग कविसभक सङ्ग”जनकपुरमें सम्पन्न भेल
जनकपुरधाम । मिथिला मैथिली लेल सक्रिय सवयंसेवी संस्था ‘मैथिली साहित्यकार सभा’ जनचेतना अभियान नेपालक सहयोगमे फगुआजके अवसर पर साहित्यिक कार्यक्रम शुक्रदिन आयोजना कएलक । उल्लेखित...
मिथिला माध्यमिकी परिक्रमा भेल सुरु;आई कल्याणेश्वर पहुँचत
मनीष कर्ण ,जनकपुरधाम ४ मार्च,२०२२। मैथिली जिन्दाबाद!! मिथिलाक महाकुम्भकेँ रूपमें चिन्हल जाएवला मिथिला माध्यमिकी परिक्रमा सुरुवात काल्हि स' भेल। नेपालक धनुषा जिला स्थित मिथिलाबिहारी...


text:
वैदिक सभ्यता
वैदिक सभ्यता प्राचीन भारतक सभ्यता जे समयमे वेदक रचना भेल। भारतीय विद्वानसभक भनाई अनुसार ई सभ्यता भारतमे आई सँ लगभग ७००० इस्वी ईसा पूर्व शुरु भेल छल ,मुदा पशचिमी विद्वानसभ अनुसार आर्यसभक एक समुदाय भारतमे लगभग २००० इस्वी ईसा पूर्व आएल आ हुनका आगमन सँ ई सभ्यता आरम्भ भेल । साधारण तरिकामे अधिकतर विद्वान वैदिक सभ्यताक काल २००० इस्वी ईसा पूर्व सँ ६०० इस्वी ईसा पूर्व बीचक मानैत अछि,मुदा नयाँ पुरातत्त्व उत्खननो सँ मिले अवशेषसभमे वैदिक सभ्यताक बहुत अवशेष मिलैत अछि जससँ आधुनिक विद्वान जहिना डेविड फ्राले,तेलगिरी,बी बी लाल,एस आ राव,सुभाष कक,अरविन्दो ई मानै लगल अछि कि वैदिक सभ्यता भारतमे हि शुरु भेल छल आ ऋग्वेदक रचना काल ४०००-३००० इस्वी ईसा पूर्व रहल कहैत अछि,आर्योक भारतमे नै त कोनो पुरातत्त्व उत्खननो सँ प्रमाण मिलल अछि आ नै त डी एन ए अनुसन्धानो सँ कुनै प्रमाण मिलल नै अछि ई कालमे वर्तमान हिन्दू धर्मक स्वरूपक नीम्व पडल छल जे आई भी अस्तित्वमे अछि। वेदसभके अतिरिक्त संस्कृतकऽ अन्य बहुत ग्रन्थसभक रचना सेहो एहि कालमे भेल छल । ब्राह्मण ग्रन्थ आ उपनिषद ई कालक ज्ञानप्रदायी श्रोत छी। बौद्ध धर्म आ जैन धर्मक उदय एही कालमे भेल छल । इतिहासकारसभ मानल जाएत अछि कि आर्य मुख्यतः उत्तरी भारतक मैदानी इलाकामे रहैत अछि ई कारण आर्य सभ्यताक केन्द्र मुख्यतः उत्तरी भारत छल । ई कालमे उत्तरी भारत (आधुनिक पाकिस्तान, बंगलादेश तथा नेपाल समेत) बहुत महाजनपदोमा बन्टा छल।
इतिहास[सम्पादन करी]
उत्पत्ति[सम्पादन करी]
नाम आ देशकाल[सम्पादन करी]
वैदिक सभ्यताक नाम एही लेल लडल वेद ओहि कालक जानकारीक प्रमुख श्रोत छी। वेद चार अछि - ऋग्वेद, सामवेद, अथव्रवेद आ यजुर्वेद। ईसभ मध्ये ऋग्वेदक रचना सब सँग पहिलसँ भेल छल । ऋग्वेदमे गयात्री मन्त्र अछि जे सवित्रीक समर्पित अछि। ऋग्वेदक काल निर्धारणमे विद्वान एकमत नै अछि। सबसँ पहिल मैक्स मूलर वेदसभके काल निर्धारणक प्रयास केलक। ओ बौद्ध धर्म (५५० ईसा पूर्व) सँ पछा तिर चलते भेल वैदिक साहित्यक तीन ग्रन्थसभक रचनाक मनमाने ढंग सँ २००-२०० वर्षक समय डेलक आ ई तरिका ऋग्वेदक रचना कालक १२०० इसापूर्वक करीब मान लियामे निश्चित रूपसँ हुनका आकलनक कोनो आधार नै छल ।
वैदिक कालक मुख्यतः दुइ भागमे स- ऋग्वैदिक काल आ उत्तर वैदिक काल। ऋग्वौगिक काल आर्यसभके आगमन पछा तुरतक काल जहिमे कर्मकाण्ड गौण छालमे उत्तरवैदिक कालमे हिन्दू धर्ममे कर्मकाण्डसभ प्रमुखता बढ गेल।
ऋग्वैदिक काल[सम्पादन करी]
ई कालक तिथि निर्धारण जते विवादास्पद रहल अछि ओतेक हि ई कालक लोग्सभके बारेमा सटीक जानकारी दऽ। एकर एक प्रमुख कारण ई सेहो अछि कि एही समयसम्म केवल एही ग्रन्थ (ऋग्वेद)क रचना भेल छल ।
मैक्स मूलर जब अटकलबाजी करैत एकरा १२०० ईसा पूर्व सँ आरम्भ होएत बताने छल (लेखकसभ आरम्भ देखी) हिनका समकालीन विद्वान डब्ल्यू. डी. ह्विटनी एकर आलोचना केने छल । मैक्स मूलर स्वीकार केने छल " पृथ्वीमे कुनो एहन शक्ति नै अछि जे निश्चित रूपसँ बता सके कि वैदिक मन्त्रसभके रचना १००० ईसा पूर्वमा भेल छल या कि १५०० ईसापूर्वमा या २००० या ३००० "।
आर्यसभक एक समूह भारतक अतिरिक्त ईरान (फारस) आ यूरोपक तरफ सेहो। ईरानी भाषाक प्राचीनतम ग्रन्थ अवेस्ताक सूक्तियां ऋग्वेद सँ मिलैत जुलैत अछि। ई भाषिक समरूपताक त ऋग्वेदक रचनाकाल १००० ईसापूर्व आवैत अछि। मुदा बोगाज-कोनो (एसिया माईनर)मे पावल गेल १४०० ईसापूर्वक अभिलेखमे हिन्दू देवतासभ इन्द, मित्रावरुण, नासत्य इत्यादि एकर काल आ पछा मानल जा सकैत अछि।
बाल गंगाधर तिलक ज्योतिषीय गणना कैर ई काल ६००० ई.पू. मानाने छल । हरमौन जैकोबी जहाँ ४५०० ईसापूर्व सँ २५०० ईसापूर्वक बीच आन्का छल सुप्रसिद्ध संस्कृत विद्वान विन्टरनित्ज ३००० ईसापूर्वक बताने छल।
प्रशासन[सम्पादन करी]
प्रशासनक सबसँ छोट एकाइ कुल छल । एक कुलमे एक घरमे एक छतक नीचा रहै वाला लोग शामिल छल । एक ग्राम बहुत कुल सँ मिल बनल छल । ग्रामसभक संगठन विश् कहलाता छल आ विशसभक संगठन बहुत जन मिला राष्ट्र बनावैत छल ।
राष्ट्र (राज्य)क शासक राजन् (राजा) कहलावैत छल । जे राजा बहुत होएत छल हुनका सम्राट कहैत छल ।
धर्म[सम्पादन करी]
ऋग्वैदिक कालमे प्राकृतिक शक्तिसभक पूजा करैत छल आ कर्मकाण्डसभमे प्रमुखता नै छल । ऋग्वैदिक काल धर्म की॑ अन्य विशेश्ताए • क्रत्या, निऋति, यातुधान, ससरपरी आदिक रूपमे अपकरी शक्तियो अर्थात, भूत-प्रेत राछसो, पिशाच्स एव अप्सराओक जिक्र दिखाई परैत अछि।
उत्तरवैदिक काल[सम्पादन करी]
ऋग्वैदिक कालमे आर्यसभक निवास स्थान सिन्धु तथा सरस्वती नदियसभके बीचमे छल । ओ सम्पूर्ण उत्तर भारतमे फैल चुकल छल । सभ्यताक मुख्य क्षेत्र गंगा आ सहायक नदियसभक मैदान भेल । गंगाक आई भारतक (हिदुसभके) सबसँ पवित्र नदी मानैत अछि। ई कालमे विश्वक विस्तार होएत गेल आ बहुत जन विलुप्त भेल । भरत, पुरू, त्रित्सु आ तुर्वस जहिना जन् राजनैतिक हलक सँ गायब भेल जबकि पुरू पहिले सँ अधिक शक्तिशाली भेल । पूर्वी उत्तर प्रदेश, उत्तर बिहार आ दक्षिण नेपालमे कुछ नयाँ राज्यसभक विकास भेल छल , जस्तै - काशी, कोसल, विदेह , मगध आ अंग।


text:
साहित्य-कथा
– विन्देश्वर ठाकुर, दोहा, कतार
होली वास्त्वमे असत्य ऊपर सत्य केर विजय थिक। झूठ पर साँचक जीत थिक। होलीके होरी, फगुआ, फाग आदि नाम सँ सेहो जानल जाइत अछि। वसन्त ऋतुमे फागुन पूर्णिमाक दिन ई पावनि मनाओल जाइत अछि। होरी सँ ठीक पन्द्रह दिन पहिने मिथिलाक पावन भूमी कौचरी सँ राम-सियाक डोला उठि जनकपुरक जानकी मन्दिर परिसरमे जम्मा होइत अन्य सबटा डोलासंग पन्द्रह दिना परिक्र्मा शुरू होइत अछि। ई परिक्रमा नेपाल-भारतक विभिन्न धार्मिक स्थलसब होइत पुन: जनकपुर आबि अन्तरगृह परिक्रमा क’ धुरा उडबैत अछि आ बाबाजी-श्रद्धालु वा कही से साधु-संत द्वारा होली मनाओल जाइत अछि। तकर उपरान्त मात्र मिथिलामे होली मनेबाक प्रचलन अछि। ओना त नेपालमे प्राय: पहाडी समुदाय आ तराई समुदाय हिसाबे ज्यादातर पावनि दू दिन होइते छैक।ताहि अनुरुप होली सेहो दू दिन मनाओल जाइत छैक। पहिल दिन पहाडमे। तकराबाद तराईमे। समग्रमे होली असत्यपर सत्य, पाप पर पुण्य तथा झुठपर साँचक विजयोत्सव थिक।अन्हारक बाद इजोत आ रातिक बादके नव भोर थिक। दुःखके बादक खुशी आ शत्रुताक त्यागि मित्रताक बिगुल थिक।
एकर इतिहास वा होली मनेबाक परम्पराक जहन बात करी त हिन्दुपुराण वा श्रीमद्भागवत गीताक हिसाबे सतयुग सँ जुडल एकटा महत्त्वपूर्ण घट्नाक उल्लेख कएल गेल अछि। झाँसी सँ ८० किलोमिटरके दूरीमे अवस्थित इरच नगर नामक एकटा जगह जे सत्युगमे हिरन्यकश्यपुक देशक राजधानी रहैक। हिरन्यकश्यपु ओतुका राजा रहए। ओ भगवानके अत्यन्त घोर तपस्या क’क प्रसन्न केलाक बाद अपना अमर होएबाक वरदान मंगलक। जइ अनुरूप नर-नारी, देवता, गन्दर्भ, किन्नर कियो नै मारि सकए। ने रातिमे ने दिनमे, ने घरमे ने बाहरमे, माने अपना हिसाबे पूर्ण रुप सँ सुरक्षित बनेबाक वरदान ब्रह्माजी सँ पओलाक बाद ओ मदमत्त भऽ गेल आ अपनाके भगवान बुझ’ लागल आ अपन क्रूरता, राक्षसी प्रवृति देखाबय लागल। भगवानके पूजा-अर्चना छोडिकय अपन स्वयंके पूजा करबाक आज्ञा प्रजाकेँ देलक। जनतासब डरके कारण विवश भऽ गेल। एहनेमे ओकरे घर कयादुक कोखिसँ हुनक पुत्र प्रह्लाद जन्म लैत छथि जे भगवान विष्णुक सब सँ पैघ भक्त रहैत छथि। ओ भगवान विष्णुके आराधना करै छथि। हुनक पिता एहि बात सँ बहुत दुःखी रहैत छथि। बादमे कतेको समझेलाक बादो जहन प्रह्लाद नै मानैछै त ओकरा मारबाक अनेकानेक षड्यन्त्रसब कर’ लगैए। पहिने त साँपक तहखानामे डसय लेल पठबैत छै। तकराबाद देकांचल पर्वत सँ बेतवा नदीमे फेक दैत छैक। नारयण भक्त प्रह्लाद तैयो जिवन्त रहै छथि। ओ पर्वत एखनो सुरक्षित छैक। एखन ओकरा डिकोली पर्वतके नाम सँ जानल जाइत अछि। अन्त्यमे कोनो सीप नै लगलाक बाद ओ अपन बहिन होलिका सँ मदत मंगै छथि। होलिकाके ब्रह्माजी सँ आगिमे नै जरबाक वरदान रहैत छैक। मुदा कहबी छैक जे हरि अनन्त हरि कथा अनन्ता……
जखने प्रह्लादके ल’क होलिका आगिमे बैसैत छै त भगवान विष्णुक कृपा सँ होलिका स्वयं भस्म भऽ जाइत छै आ भक्त पहलाद जिवित रहैत छैक। तत्पश्चात: खम्बा सँ नरसिंह अवतारमे स्वयं सर्वेश्वर प्रकट होइत छथिन् आ हिरन्यकश्यपुके संहार क’ असत्यके सदा लेल विनास करै छथिन्। एहि उत्सवमे होली मनाओल जाइत अछि। एखन्धरि अपना सबहक समाजमे होली सँ एक दिन पूर्व होलिकाके दहन (सम्मत जराएब) आ विहान भेने पुरी, पुवा, खीर, पकवान वा कि मांसाहारी सबहक लेल माछ-माउस आ भांग, गाजा, मदीराक संग खूब जोर सोर सँ होली मनाओल जाइत अछि। होलीमे ढोलक, झालि, मृदंग, डम्फा आदिक बाजासंग विभिन्न रास जोगिरासब गाएल जाइत अछि। एहिठाँ जोगिरा माने एहन जोगीसबहक टोली जे किछु पल, क्षण वा भरि दिन लेल सबकिछु भुलाक’ बस आमोद-प्रमोदमे, खुशी प्रसन्नतामे लीन निफिकीर व्यक्ति बुझि सकैत छी।तहिना सरररर… एकटा नशामे मातल प्रसन्नताक टोन छियै। तें कहल जाइत छैक – “जोगिरा सररर……. ।
होलीक सन्ध्यामे “मरि जाए से लेखा लिए, जिबए से खेलए फाग” नाराक संग धुरा उडाओल जाइत अछि।
तहिना दोसर प्रसंगमे त्रेता युगक बात अबैत छै। जखन रावणके अन्याय-अत्याचार चरमसीमा पार क’ देलकै त नारायण स्वयं मानव रुपमे ओकर विनाश करबाक लेल धरतीपर जन्म लेलनि। आ से मानव जिनगीमे काट बला सबटा दुख-सुख कटलनि। तकराबाद सागर पर सेतु बान्हि लंका पहुँच रावणके बद्ध केलनि आ फेर सँ असत्यता ऊपर सत्यके विजय पताका फहरौलनि। जखन सकुशल सब परिवार एवं बन्धु-बान्धवसंग अयोध्या अएलनि त ओएह खुशीमे होली महोत्सवके आयोजना कएल गेल। तें ने कहल जाइछै जे होली खेलए रघुवीरा अबधमे होली खेलए रघुवीरा…….।
तकराबाद आउ द्वापर युगमे। एहि युगमे सेहो दूटा कथा मानल जाइत छैक। एकटा त ई जे श्रीकृष्ण जखन बाल अवस्थामे रहथि तहिए पुतना नामके राक्षसनी ओकरा खानामे विष ध’ मरबाक भरपूर चेष्टा केलक मुदा ओ त स्वयं नारायण छलाह त भला कोना मरतथि? परिणाम पुतना मारल गेल। आ तकर उत्सवमे होली उत्सव मनाओल गेल। दोसर प्रसंगमे इहो कहल जाइत छैक जे कृष्ण कारी भेलाक कारणे गोपीसब ओकरा बेसी खौझबथि आ से एकदिन मोहन सबके गालमे भिन्न-भिन्न अबीर-गुलाल सँ रंगि देलथि आ होलीक रंग चढिगेल।
आखिर जे होइक,समग्रमे ई जे चाहे ओ हिरनकश्यपु वा होलिका होथि आ कि रावण-कुंभकरण वा अन्य राक्षस आ कि पुतना चाहे कंश स्वयं ई सब अहंकार, असत्य, दुराचार, पाप के प्रतीक थिक। और एहिपर सत्यता, निष्ठा, पुण्य वा सदाचारके विजय असलमे प्रसन्नता थिक। होलीक महोत्सव थिक। अत: एहि पर्वमे केवल बाहिरी राक्षस व दुराचारके नै बल्कि अपन भीतर रहल बुराइ, दुराचार, वैमनस्यता, अहंकार आदिके सेहो दहन क’ नैतिकवान, मानवतावादी आ एक असल व्यक्ति बनि एक-दोसर संग भाइचाराके नाता लगाबी। नेहक रंग बाँटी। खूब जमिक’ सभ्य ढंग सँ होली मनाबी सएह शुभकामना अछि।
बोलु सररररर……..जोगिरा सरररर………..
— कोन गाछ तर आसन-वासन कोन गाछ चौपाई?
कोन गाछतर भोजन केलनि राम-लखन दुनू भाइ जोगिरा सररर….
— आम गाछतर आसन-वासन, बेल गाछ चौपाई..२
चनन गाछतर भोजन केलनि राम-लखन दुनू भाइ जोगिरा सररर……


text:
८ नवम्बर २०२१ । मैथिली जिन्दाबाद!!
विचार
– प्रवीण नारायण चौधरी
युवा लेल विशेष प्रेरणाः जयराम यादव
पाबनि-तिहारक समय व्यस्तताक कारण अपन पाठक लोकनि सँ ई साझा समय सँ नहि कय सकल छलहुँ… गाँधीवादी विचारधाराक युवा राजनीतिकर्मी तथा नेपालक वंचित-शोषित समुदाय मधेशी सहित आदिवासी, जनजाति, दलित, मुस्लिम, आदिक आवाज बनिकय अत्यन्त कम उमेर सँ राजनीति मे सक्रिय जननेता जयराम यादव जी हालहि नेपालक प्रदेश १ केर सामाजिक विकास मंत्रीक रूप मे नियुक्त कयल गेलाह अछि। संघीय लोकतांत्रिक गणतंत्र नेपाल केर प्रदेश १ केर भौगोलिक संरचना एहेन अछि जाहि मे नेपालक बहुजाति-बहुधर्म-बहुभाषी-बहुसंस्कृति-बहुपहिचानक लोकक निवास अछि। जयराम जी सँ पूर्व एहि पोर्टफोलियो केँ जीवन घिमिरे जीक प्रथम प्रारम्भ आ बादहु मे नियुक्त विभिन्न सुनामधारी मंत्री लोकनि एहि पद केर गरिमा केँ बढौलनि। शिक्षा, स्वास्थ्य एवं सामाजिक सुरक्षा जेहेन महत्वपूर्ण सामाजिक क्षेत्र मे एहि मंत्रालय द्वारा महत्वपूर्ण कार्य सब कयल जाइत रहल अछि। एहि मे भाषा, संस्कृति, खेलकुद आदिक सम्पूर्ण सरोकार केँ सेहो देखल जाइछ। पैछला वर्ष होलीक अवसर पर एक महोत्सवक आयोजन लेल बनायल गेल समिति मे हमरो मानार्थ सदस्यक रूप मे मंत्रालय लेल कार्य करबाक अवसर भेटल छल। ताहि सँ पूर्व मे भाषा सम्बन्धी प्रदेश स्तरीय प्रज्ञा प्रतिष्ठान स्थापनार्थ प्रा. डा. टंक न्योपानेक अध्यक्षता मे गठित एक कार्यसमितिक सदस्य कुशेश्वर राय मार्फत मैथिली भाषाक अवस्था पर एक वृहत प्रतिवेदन सेहो प्रेषित करबाक अनुभव अछि। १७म् अन्तर्राष्ट्रीय मैथिली सम्मेलन (२२-२३ दिसम्बर २०१९) केर कार्यक्रम मे सामाजिक विकास मंत्रालयक प्रत्यक्ष सहयोग नहि भेटबाक कटु अनुभव सेहो मन-मस्तिष्क मे ओहिना याद अछि। जखन कि मैथिली भाषाक विशालता केँ खंडित करनिहार कुत्सित प्रयासकर्ता सब केँ विशेष आर्थिक सहयोग दैत एकटा असफल काज सेहो एहि मंत्रालय द्वारा भेल छल, लेकिन मैथिली केँ एहि सब सँ बड बेसी फर्क नहि पड़ैत छैक कारण सृजनशीलताक सामर्थ्य जेकर छैक ओकरा कोनो कुत्सित प्रयास भला कि बिगाड़ि सकैत अछि। हमर कहबाक अर्थ ई अछि जे एहि मंत्रालय मे सकारात्मक कार्य करबाक बहुत रास विकल्प छैक आर ताहि दिशा मे माननीय मंत्री जयराम जी निश्चित ध्यानपूर्वक काज करता से विश्वास अछि।
हालहि काली पूजा महोत्सव मे जयराम जी अपन विशिष्ट सहभागिता देलनि, सम्बोधन मे सेहो बड़ा सहज भाव सँ अपन विचार आ सहयोगक प्रतिबद्धता जनौलनि। तहिना चित्रगुप्त पूजनोत्सव पर आयोजित ‘कायस्थक प्रतिभा’ नामक कार्यक्रम मे सेहो अपन योगदान समाजक विकास लेल समर्पित रखबाक वचनबद्धता रखलथि। मंत्री नियुक्त होइते अपन मातृभाषा मैथिली मे शपथग्रहण करैत एकटा सुन्दर आदर्श स्थापित कयलथि। अध्ययनशील आ जिज्ञासू स्वभाव केर व्यक्तित्व सादा जीवन उच्च विचार केर गांधीवादी सोच रखैत एला अछि जयराम जी आ भगवतीक कृपा सेहो हिनका ऊपर सदिखन देखलहुँ हम। विराटनगरक जतुआ मे हिनक निवासस्थल पर हिनक महान संत आ महात्मा पिता द्वारा सुन्दर सनक राधेकृष्ण भगवानक मन्दिर बनायल गेल अछि। एहि मन्दिर तक मौर्निंग वाक करैत आइ सँ १५ वर्ष पहिने हम जाइत रहल छी। जतुआ एकटा छोट गाम जेकाँ अछि लेकिन श्रीरामजानकी मन्दिर, लक्ष्मीनारायण मन्दिर आ राधेकृष्ण भगवानक मन्दिर – ३ टा प्रमुख मन्दिर एहिठाम अवस्थित अछि। लोक एहि टोलक सम्बन्ध मे बाहर बड हल्ला-गुल्ला करैत अछि, परन्तु यथार्थतः एहि टोलक भीतर के सुन्दरता वैह जानि सकैत अछि जे एहि स्थान आ स्थानीय सँ सामीप्यता स्थापित करत। अत्यन्त पवित्र भूमि जतुआ केर अत्यन्त पवित्र परिवारक ई बेटा संविधान सभा (प्रथम) केर सभासद (Member of Constituent Assembly of Nepal) सँ प्रदेश सभासद (State MP) आ आब एक महत्वपूर्ण मंत्री सेहो बनलाह अछि, एकटा जीवन्त प्रेरणाक रूप मे एकरा हम सब क्यो स्वीकार करी, अंगीकार करी। विशेष रूप सँ वर्तमान युवा पीढी आ छात्र वर्ग केर हम ध्यानाकर्षण करैत यैह कहब जे जखन समय भेटय मंत्री जयराम यादवक जीवन आ जीवनी सँ प्रेरणा ग्रहणार्थ विशेष अध्ययन जरूर करू। मृदुल वाणी आ व्यवहारक धनी व्यक्ति श्री यादव एखन आर बहुत दूर धरिक यात्रा तय करता ई तय अछि।
अन्त मे गीताक एक अत्यन्त विशिष्ट सन्देश, कर्म परायणता पर आधारित अध्याय ३ केर २१म् श्लोक पर सभक ध्यानाकर्षण करैत सदिखन अपन श्रेष्ठ प्रति सम्मानक भाव राखि श्रेष्ठताक अनुकरण लेल आग्रह करब, कथमपि केकरो श्रेष्ठता केँ ओकर जातिक नाम वा ओकर सौर्य सँ ईर्ष्या कय श्रेष्ठ मार्ग सँ विचलित भऽ भाषिक-सांस्कृतिक विखंडनकारी नहि बनब, हम बेर-बेर यैह अनुरोध करब।
यद्यदाचरति श्रेष्ठस्तत्तदेवेतरो जनः।
स यत्प्रमाणं कुरुते लोकस्तदनुवर्तते॥३.२१॥
भाषा आ संस्कृति सब बातक मूल होइत छैक। भाषा मे शुद्धता लेल व्याकरण पढ़ब आ बुझब परम अनिवार्य होइत छैक। वगैर समुचित ज्ञान रखने भाषाक व्याख्या करब त अनर्थ हेब्बे टा करत। तेँ सदिखन श्रेष्ठक अनुकरण करैत श्रेष्ठता धारण करू आ जतेक बेसी संभव हो ओतेक बेसी पवित्र आ पवित्रतम् बनू।
जयराम जी केँ पुनः बधाई! ईश्वर अहाँक यात्रा सदिखन सुगम राखथि आ अहाँ एहिना सफलताक नित्य नव डेग बढबैत समाज आ सभ्यता केँ अक्षुण्ण राखू। ॐ तत्सत्!!


text:
जाहि रेलखंड सभक विद्युतीकरण कएल जाएत :-
*वारिसलीगंज-तिलैयामे 35 किमी
*मुजफ्फरपुर-पीपरा-चनपटियामे 144 किमी
*बिहारशरीफ-दनियावांमे 38 किमी
*फतुहा-इस्लामपुरमे 43 किमी
*आरा-विक्रमगंजमे 57 किमी
*समस्तीपुर-नयानगरमे 40 किमी
*गिरीडीह-दुरैतनगरमे 52 किमी
*रक्सौल-वैरगिनियामे 53 किमी
*मानसी-सहरसा-दउरा-मधेपुरामे 63 किमी
*किउल-पाटम-पिपेंटीमे 152 किमी
*गोरखपुर-कप्तानगंज-वाल्मीकिनगरमे 96 किमी
रामबाबू
नयी दिल्ली । साल 2018-19 लेल संसदमें राखल गेल रेल बजटमे बिहारक लेल कएको उपहार देल गेल अछि। अहिमे दू गोट नव रेल लाइन, दूटा रूट पर गेज परिवर्तन, दू रूट पर रेल लाइनक दोहरीकरण आओर एगारह रूट पर रेल लाइनक विद्युतीकरण सम्मिलित अछि। अहि सभ परियोजना केर पुर भेलासँ बिहारक रेल व्यवस्थामे व्यापक सुधार आओर आर्थिक समृद्धिमे सहायक सिद्ध होयत।
आम बजटमे रेलवे केर 1.48 लाख करोड़ रुपैया देल गेल। समान ढोआबमे गति अनबाक बचन देल गेल।बेसी ध्यान सुरक्षा आओर ट्रेक मेंटिनेंस पर कएल गेल।अहिसँ देशक सभटा नैरो गेज लाइनकें ब्रॉड गेजमे बदलल जाएत। 4267 असुरक्षित रेलवे क्रॉसिंगकें बंद कएल जाएत। ट्रेन सभमे सीसीटीवी कैमरा लगाओल जाएत। प्लेटफॉर्म पर सेहो एकर संख्या बढ़ाओल जाएत।
रेलवेकें ग्रॉस बजटरी सपोर्ट बढाक 3 लाख करोड़ रुपैया कएल गेल। बीमार आऔर वृद्ध लोकक ध्यानमे राखि सरकार 25000 लोकसँ बेसी आवागमन वाला प्लेटफार्म्स पर एस्केलेटर लगेबाक घोषणा कएलक।देशमे बुलेट ट्रेन आऔर हाईस्पीड रेल प्रोजेक्टकें ध्यानमे राखि युवा सभके प्रशिक्षण हेतु वड़ोदरामे रेलवे इंस्टीट्यूट शुरू कएल जाएत। ओतय तीन हजार छात्रके प्रवेश भेटत। अहि इंस्टीट्यूट केर आर्थिक मदति रेल मंत्रालय करत। केंद्रीय कैबिनेट सँ एकर मंजूरी पछिला साल दिसंबरमे भेट चुकल अछि।
*नव रेल बजटके मोताबिक आठ किमीमे निर्माण होमय वाला बथनाहा-नेपाल कस्टम यार्ड आऔर 25.8 किमीमे बनय वाला बिहारशरीफ-बड़बीघा रेलखंड पर नव रेल लाइन बिछाएल जाएत।
*जयनगर-जनकपुर-कुरथामे 34 किमी रेलखंड आऔर झंझारपुर-घोघरडीहामे 20 किमी रेलखंड पर गेजक परिवर्तन कएल जाएत।
*लखीसराय-करोटा-पटनेर-शेखपुरामे25.32 किमी आऔर मोहिनुद्दीननगर-बछवारामे 19.95 किमी रेलखंड केर दोहरीकरण कएल जाएत।
* संगहि 11 रेलखंड पर शेष 773 किमी रेल लाइनकें विद्युतीकरण कएल जाएत।


text:
मधेपुरा। 28 अक्टूबर। लोक आस्था व सूर्योपासना के चारि दिवसीय महापर्व छठी पूजा के मौका पर जिलाक पुरैनी प्रखंड मुख्यालय स्थित पुरणधरनाथ मंदिर परिसर म' छठी घाट पर गुरमीत राम रहीम आओर हनीप्रीत के सेल्फी लैत मूर्ति स्थापना के बाद ओता बबाल मचल अछि।
प्राप्त खबैर केर मुताविक पुरैनी के पुरणधरनाथ मंदिर परिसर म' ओहि समय स्थानीय लोग आक्रोशित भ' गेलथि जखन हिंदु धर्म के कैको देवी-देवता सभक बिच म' बलत्कारी गुरमीत राम रहीम के संग हनीप्रीत के सेल्फी लैत मूर्ति देखकर देलक। ऐहिक बाद भेल विवाद म' स्थानीय प्रशासन क' सेहो लोग सभक आक्रोश केर सामना करे पड़लनि।
भेटल जानकारी के मुताबिक चारि दिवसीय महापर्व केर दौरान भक्ति-भाव म' लीन स्थानीय लोग सभ एहि बात पर ध्यान नहि देलनि मुदा, कैल्हि शुक्र दिन छठी समाप्त भेलाक बाद मंदिर परिसर म' बलत्कार के दोषी गुरमीत राम रहीम आओर कथित तौर पर हुनकर बेटी हनीप्रीत के सेल्फी लैत मूर्ति देख सभ कियो अवाक रही गेलथि।
आक्रोशित लोग सभ आयोजक पर भक्ति-भाव संग खिलवाड़ करबाक आरोप लगबैत खूब बबाल केलनि। ओनाकि ऐन वक्त पर पुरैनी के अंचल अधिकारी अशोक कुमार मंडल द्वारा पुलिस बल के संग मौक़ा पर पहुंच तत्काल गुरमीत राम रहीम आओर हनीप्रीत केर मूर्ति हटेबाक बाद मामला कने शांत भेल।
बताओल जे रहल अछि कि एहि पूरा मामला पर आयोजक सभ अप्पन सफाई दैत कहलनि कि किनको आस्था क' ठेंस पहुँचेबाक लेल नहि अपितु हास्य केर दृष्टिकोण सँ दुनू के प्रतिमा स्थापित कायल गेल छल।


text:
जीवन के लेखा-जोखा – के कतेक पाइनमें!
साधारण गणित छैक! स्वामी रामसुखदासजी केर कहलाहा एक बेर हमर आध्यात्मिक गुरु शेयर कयलन्हि आ हमर ई कर्तब्य बनैत अछि जे एहि प्रभावशाली ज्ञान केँ अहाँ सभ सँ सेहो बाँटी।
कारण एक समय में बहुतो ज्ञान लोक जल्दी सऽ दोसर केँ नहि बताबैक आ एहि तरहें बहुतो केँ ज्ञान-विभेद केर कारण जीवन संघर्षमय बनलैक। एहि कठिनाई केँ दूर करय लेल अपन जीवन केर कोनो भेद केँ भेद नहि बनेनाय हमर प्रयास रहैछ। जे अपने सभसँग ओ सभटा जहिना के तहिना बाँटी। बाकी जीवनमें समय केर आर कि सदुपयोग हेतैक हमरा लेल? सामाजिक संजालक उपयोग एहि सऽ नीक दोसर कि हेतैक? आउ, मनन करी।
जीवनकेर जमा-खर्च!
दिनमें होइत छैक २४ घंटा!
काज भेल आवश्यक ४ टा!
हर कार्यके लेल बराबर घंटा!
एक-एक के ६-६ घंटा!
भोजन-भ्रमण – (आहार-विहार) लेल ६ घंटा!
विश्राम-शयन लेल ६ घंटा!
चिन्तन-भजन लेल ६ घंटा!
कर्म-श्रम लेल ६ घंटा!
चाहे हो ओ भोजन-भ्रमण के लेल देल समय वा हो विश्राम-शयनमें देल समय, ई दुनू भेल खर्च!
चाहे हो चिन्तन-भजन लेल देल समय वा हो कर्म-श्रम लेल देल समय, ई दुनू भेल आमद!
आब जोड़ू अपन-अपन नित्य-आचार-व्यवहार सऽ – कि अछि जीवनके उपलब्धि!
जेना:
१. नित्य भोरे उठि ५ बजे – करी आवश्यक शौच-स्नानादि-पूजा-पाठ ८ बजे तक – तऽ ३ घंटा आमद केर भेल! + ३
२. ८ बजे नाश्ता लेल गेलहुँ – ९ बजे तक तैयार भऽ गेलहुँ – १० बजे कार्यालय पहुँचलहुँ – तऽ २ घंटा खर्चा केर भेल! – २
३. १० बजे सऽ १२ बजे धरि कार्यालयमें सभ काज ईमानदारी सऽ निबटेलहुँ – तऽ २ घंटा आमद केर भेल! + २
४. १२ बजे फेर चाय पिबय लेल संगी सभ संग चौक पर गेलहुँ – घंटा भैर बस हा-हा-ठी-ठी समय बिताबैत फेर कार्यालय लौटलहुँ – तऽ १ घंटा खर्चा केर भेल! – १
५. १ बजे सऽ कार्यालयमें काजक मात्रा देखि फेर या तऽ ईमान सऽ काजे कयलहुँ या फेर बुझू जे फेसबुक पर भीड़ गेलहुँ – बाजि गेल समय आब ४, तऽ ३ घंटामें जे सही उपयोग भेल, ओ काज द्वारा भेल हो या फेसबुक पर सार्थक चर्चा कयला सऽ भेल हो… समय भेल आमद लेल खर्च। मानि के चलू एक बेर जे एहि उदाहरण में बड़ नीक लोक छथि तऽ सार्थक कार्यमें समय लगौलाह – तऽ ३ घंटा भेल कर्म-श्रम के अर्थात् आमद के! +३
६. ४ बजे फेर पान खाइत घर तरफ प्रस्थान कयल – ५ बजे तक घर पहुँचलहुँ – अर्थात १ घंटा खर्चा के भेल। – १
७. ५ बजे सऽ बारी/बगीचा जाइत खुरपी-पाइन सऽ बाग सजेलहुँ – घर के अन्य काज लेल सेहो आवश्यक बस समय खरचलहुँ। अर्थात् १ घंटा आमद के भेल। + १
८. ६ बजे सऽ ८ बजे धरि धिया-पुता के स्वयं पढेलहुँ – फेर २ घंटा आमद के भेल। +२
९. ८ बजे सऽ १० बजे धरि टीवी-बीबी धूम मचेलहुँ – २ घंटा खर्चाके भेल। -२
१०. १० बजे के बाद शयनमें गेलहुँ – फेर भोर में नं १ सऽ नित्य-दिन समय खर्च होवय लागल। परिवर्तन अनुसार जमा-खर्च करैत रहू। शयन के समय खर्चा के – अर्थात् एतय -७
आब उपरोक्त उदाहरण में १ सऽ लऽ के १० तक के कूल योग: +३-२+२-१+३-१+१+२-२-७ = -१
अर्थात् उपरोक्त उदाहरणवाला के जीवन में सेहो वासलात ऋणात्मक छन्हि, भले परिमाण मात्र १ हो। अर्थात् दिनके ११ घंटा आमदमें, १३ घंटा खर्चामें : एकरामें परिवर्तन आनय के बात अपन हाथ में छैक। लेकिन एहि मापदंड के लेल जखन हम सभ मनन करब तखनहि टा।
सभक जीवन में मानवताकेर असल अर्थ सुस्पष्ट हो आ सभ एहि मानवीय दुनियाक अभिनेता बनैथ। यैह शुभकामनाक संग!
हरिः हरः!


text:
पटना । विकास मित्र आब केवल महादलित परिवार लेल चलि रहल विकास योजना सबहक क्रियान्वयन मे लगाउल जेताह। विकास मित्र क दायित्व चेंज एजेंट क रूप मे रहत। कोनो जिला क जिलाधिकारी बा अन्य पदाधिकारी आब विकास मित्र स आन काज नहि ल सकैत छथि। इ फैसला मुख्यमंत्री नीतीश कुमार क अध्यक्षता मे भेल महादलित क विकास स संबंधित योजना क उच्चस्तरीय समीक्षा बैसार मे लेल गेल। बैसार क बाद सचिव अनुसूचित जाति/ जनजाति कल्याण सह मुख्य कायर्पालक पदाधिकारी बिहार महादलित विकास मिशन एसएम राजू कहला ले बैसार मे इ निर्णय सेहो लेल गेल जे सब महादलित टोला मे फलदार गाछ लगाउल जाएत। दू सौ फलदार गाछ लगेबा पर एकटा मानक दिवस क रूप मे मानल जाएत, एहि मे चारि टा महादलित परिवार संलग्न रहत। महादलित परिवार तीन साल तक एकर देखरेख करत। तीन साल क बाद एकटा महादलित परिवार कए बीसटा फलदार गाछ पट्टा पर द देल जाएत, पट्टा क अनुसार ओ फल खायत। अगर शिशम, सखुआ आ अन्य लकड़ी क गाछ अछि त बीस साल बाद गाछ क सूखायल लकड़ी पर महादलित परिवार क अधिकार होएत। एकर अलावा मुख्यमंत्री बैसार मे निर्देश देलथि जे प्रत्येक महादलित परिवार कए जमीन देबाक लक्ष्य हर हाल मे पूरा कैल जाए आ जिनका जमीन आवंटित भ चुकल अछि एहन परिवार लेल मकान (इन्दिरा आवास) बनाउल जाए। श्री राजू कहला जे दशरथ मॉझी कौशल विकास योजना क अन्तर्गत 40 हजार स बेसी लाभान्वित कए आच्छादित कैल जेबाक अछि। संगहि महादलित टोला मे तीन हजार सामुदायिक भवन क निर्माण हेबाक अछि। ओ कहला जे 62.12 करोड़ क लागत पर मुख्यमंत्री महादलित रेडियो योजना क अन्तर्गत एहि साल 15 लाख 20 हजार लाभान्वित कए रेडियो देल जाएत।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text: नई दिल्ली । दिल्ली क त्रिवेणी सभागार मे मैलोरंगक सौजन्य स शनिदिन संगीतक सानिध्य भेटल। मैथिलीक एहि पहिल बैंड सानिध्य क प्रस्तुति कए देखबा लेल सभागार छोट पडि गेल छल। करीब तीन घंटाक अपन प्रस्तुति मे बैंड मैथिली, नेपाली, हिंदी क संग-संग अंग्रेजी क बोल सेहो सुनौलक। पूरा कार्यक्रम क दौरान श्रौता संगीतक आरोह आ अवरोह मे डूबल रहल। किछु तकनीकी खामी कए अगर नजरअंदाज करि देल जाए त इ कार्यक्रम अद्भुत छल। मैथिल नवयुवक क इ समूह आधुनिक संगीत मे पारंपरिक शैलीक एहन मिश्रण करबा मे सफल भेलथि अछि जाहि स अल्ला-रूदल सन लुप्त भ चुकल मैथिल गीतक शैली कए एक प्रकार स नव जन्म भेट गेल अछि। सारंगी लेने गुदरिया बाबा क गीत एक बेर फेर नव वाद्ययंत्रक संग लोकक सामने आयल त ताली अनायास बाजय लागल। गामक स्मरणक संगहि नैनपन सेहो आंखिक सामने आबि गेल। अपन हिंदी प्रस्तुति यह संभव नहीं है स कार्यक्रम कए संपन्न करबाक बावजूद सानिध्य इ कहबा मे पूर्णतः सफल जे हुनका सब लेल कोनो चीज असंभव नहीं अछि। जरूरत अछि हुनका सब कए श्रौताक सानिध्य भेटैत रहै।


text:
आइ चारि दिवसीय ‘मधुबनी लिटरेचर फेस्टिवल’क दरभंगा संस्करण संपन्न भेल. एक दर्शक रूप मे तीन दिन उत्सवीय मूड मे रहलहुँ. नीक लागल. की पौलहुँ, की गमौलहुँ, हमरा लेल ई सोच महत्वपूर्ण नहि. तहिना एहि आयोजन मे कतेक पाइ खर्च भेल, कत’ सँ आयल एतेक पाइ, ईहो हमरा लेल असोचनीय रहल. ई सभ टा छार-भार एहि उत्सवक परिकल्पक सविता झा खानक नाम…।
आइ रंजू मिश्र, सुनीता हेमा आ कल्याणी झाक समदाउन-गायनक संग ई कार्यक्रम संपन्न भ’ गेल. आजुक बाद तें ई संस्कृत विश्वविद्यालय परिसर आने दिन जकाँ पुनः उदास भ’ जायत. एक द्वार छोड़ि दुनू विश्वविद्यालयक सभटा प्रवेश द्वार फेर सँ बंद भ’ जायत. फेर तँ ‘दरवार हॉल’क ऐश्वर्य हमरा सभसन आमजन लेल बर्जिते रहत…।
हमरालोकनि अदौ सँ छिद्रान्वेषी, से एहू आयोजन मादे देखल, सूनल आ फेसबुक पर पढ़ल. ईहो कोनो नब गप नहि लागल. मुदा ई धरि कचोट अवश्य भेल जे नई दिल्ली सँ आयलि एक महिला अपन एक नब सोच संग नब-नब विषयक भरि-भरि चंगेरा संदेश अनलनि, हम सभ तकर उपभोग नहि क’ सकलहुँ ! भ’ सकैत अछि, एहि आयोजन केर लगभग पूरा कार्यकर्ता ओ अपन संगहि अनने छलीह, सदिखन ‘टची’ दरभंगाक मिथिला, मैथिल, मैथिलीक ध्वजवाहक लोकनि कें से ने अखरि गेल होनि ! मुदा हर्षित कर’वला ई पक्ष हमरा सभ गौर नहि क’ सकलहुँ जे ई आयोजन नारी-शक्ति द्वारा आयोजित छल आ जकर लगभग सभ टा कार्यकर्ता महिला छलीह ! आ ताहि मे प्रमुख जेना स्नेहा, किरण, ज्योति, निवेदिता कें अपस्याँत देखैत एना लगैत रहल जे ई जेना हुनका सभक अपन परिवारक करतेबता होनि !
मुदा हमरा सभ ओहि शक्ति कें आशीर्वाद देब’ सँ जेना चुकि गेलहुँ ! तें तँ हमर जे आकलन अछि जे हमरा सभ अपन भाषा-भूमि, सभ्यता-संस्कृति सँ सदा-सदाक लेल मुक्त भ’ चुकल छी. एहि आयोजनक एतेक दुर्बल उपस्थिति तकर प्रमाण दैत रहल.
आश्चर्यचकित रहलहुँ जे श्रीलंकाक राजदूत सपत्नीक चारू दिन एहि उत्सवीय माहौल कें जीलनि ! काडमांडू सँ आयल विश्वप्रसिद्ध भाषाशास्त्री रामावतार यादव ‘जुबली हॉल’ मे भाषा-विकासक लेल चिंतनशील रहलाह. महान रंगकर्मी रामगोपाल बजाज, लेखिका उषाकिरण खान, ‘वैदेही’क विविध रूप पर विश्व भरिक 122 पेंटिंग कें एकठाम आर्टगैलरी रूप मे सजौनिहार मनीषा झा, सुप्रसिद्ध रंगकर्मी कनुप्रिया शंकर पंडित, सहित सुप्रसिद्ध नृत्यांगना वीणा सी शेषाद्रि (बैंगलोर), राग सुधा (लंदन), एस सुमन (नेपाल). लोकगीत मर्मज्ञा रंजू मिश्र, जेएनयूक भाषाविषयक आधिकारिक विद्वान सुशांत मिश्र, देवशंकर नवीन, अरुणाभ सौरभ, कृष्णमोहन झा, भ्रमर, असमीभाषी मैथिली विदुषी दीपामणि हलोई, सोपर आइआइटी सँ लिंग्युस्टिक पर काज क’ रहलि देवांशी, अतिरिक्त एकर देश-विदेश सभ सँ आयल अनेक विद्वतजन, जनिका सभक नाम नहि जानि सकलहुँ, कें देखब-सुनब, हमरा लेल की ई यथेष्ट नहि छल !
जानी जे ई एक अंतरराष्ट्रीय आयोजन रहय. एहि मे बहुत रास विषय-विमर्श समाहित छलय. अर्थात मिथिला कें एक धरोहर-भूमि कहल जाइत रहल अछि. तकर बादो आइ हम सभ अपन जड़ि सँ कटि रहल छी, कटि चुकल छी. वस्तुतः ई तकरे फेर सँ जड़ि संग जोड़बाक एक पैघ सेहंता संग छोटछीन चेष्टा मात्र छल खान साहिबाक. जाहि मे दर्जनाधिक सत्र छल आ जे आजुक समयक अनिवार्यता सेहो थिक…।
तखन सभ टा कार्यक्रम कें देखि पायब संभव नहि छल, कारण आयोजन चारि स्थान पर विभक्त छल, आ जकर सहजे जनतब कठिन छल. आयोजक-सदस्य सँ मँगला पर एकटा ‘ब्रॉसर’ प्राप्त भेल, मुदा ओ अंततः हमर ज्ञान-समझ सँ बाहर रहल…।
बाद बाँकी आर जे त्रुटि छल तकर उपराग हम एकर परिकल्पक सविता जी कें देलियनि. किंतु हुनक उत्तर हमरा लेल चौंकब’ बला रहय ! ओ हमरे सँ पूछि देलनि– ‘अहाँ के त’ पहिल दिन नै देखलौं !’
– ‘हमरा बुझले नहि छल. ओ तँ साँझ मे फेसबुक पर किनको पोस्ट सँ ज्ञात भेल…’ हमर असहज उत्तर छल.
– ‘अहाँ एत्तै छिऐ ? हम त’ अहाँक खोज कयने रही, मुदा अहींक एक अप्पन लोक कहलनि जे आब ओ एत’ नै छथि !’ ओ मूल गप पर अयलीह.
हमर ई संक्षिप्त सन उत्तर भेल– ‘हम नै पूछब जे हमर ओ ‘अप्पन लोक’ के रहथि ! मुदा हमर उत्तर ई अछि जे एत’ क्यो अप्पन नै छै ! आ जकर प्रमाण फेस्टिवलक आमजनक सहभागिता अछि !…’
ओ अपन चिरपरिचित मुस्की दैत चुप भ’ गेलीह. नहि जानि किएक !
ओना आइ तँ ई उत्सव समाप्त भ’ गेल. तें सोचैत छी, जयपुर लिटरेचर फेस्टिवल सँ राजस्थानक गौरव बढ़लैक अछि, मुदा से नहि जानि एहि प्रसंग बिहारक महत्व कतेक बढ़लै ! किएक तँ एकर आयोजन रुग्ण-शहर दरभंगा मे भेल. कारण, नेपथ्य कथा ई जे 13 कें कमसम, मुदा 14 केर राति भोजन बेर हम मैथिलजन द्वारा ‘गृहे शूरा रणे भीता…’ केर दृष्टांत प्रस्तुत कर’ सँ अंततः नहि चुकलहुँ…
… आ हम रिक्शा ध’ अपन डेरा दिस विदा भ’ गेलहुँ. ठोर पर एकटा लोकोक्ति मुदा उचरैत रहल– ‘इएह बुड़िबरही गाम कमयताह…’।
… रिक्शा गतिमान अछि. चालक कें नहि छै मतलब जे एत’ की होइत छलै. प्रायः आमजनकें सेहो कोनो मतलब नहि छलै.
कि तखने हमरा अंदर सँ जेना हमरे पर करैत व्यंग्य-स्वर बहराय लागल – हम तँ मिथिला राज्य ल’ क’ रहबै… हमरा मातृभाषा माध्यम सँ पढ़ौनी चाही… अहाँ सभ जनगणना मे मैथिली लिखाउ… हम छी अंगिका, बज्जिका, ठेठी, सूर्यापुरी छी हम, मैथिली नहि…।


text:
(भाग १)
– प्रवीण नारायण चौधरी
“सुने रे मंगना, सुन रे ढोलना… सुनय जो – सुनय जो!!” नगबा हल्ला करैत – जोर-जोर सँ चिचियैत मुशहरी मे सब केँ जगबैत कहय लागल। लोक सब ओकर आवाज सुनि-सुनि एहि कनकनीवला जाड़मे सुजनी तर सँ निकैल गाँती बन्हने, कियो-कियो सुजनी-केथरी देहे पर धेने आबि गेल चौपाड़ि पर… पूछय लागल, “कि भेलौक नागे? कियैक एना भोरहरिये मे सबकेँ हाक दय रहल छेँ?”
नगबा बाजल, “तोरा आर केँ पहिने सँ कहैत आबि रहल छियौक जे एबरी होरीपर गाम के सभा मे फेन फूले बाबु अपने मोने सबटा काज करतउ, पोरके साल जेकाँ हमरा बेइज्जत करैत अपने खाली आगू-आगू रहतौ। याद छउ ने, हमर एको टा फोटुओ नहि खिचय देने रहउ से?”
मंगना, ढोलना, फेकना, दूधा, करिया आ भकोल सब नगबाक बात सुनिकय हँसय लागल। कहलक, “सार! तऽ एतबी बात लागि एतना भोरे हल्ला करे के कोन काज रहउ?”
नगबा कहलक, “हल्ला? सार! तोरा आर के हल्ला बुझाय हउ? हमरा निन्न मारल गेल अय आ तोरा हल्ला बुझाय हउ?”
भकोल कहलक, “आर जो न? बड़का लोक सब संगे हुले-ले-हुले-ले करय लेल! जखन हमे मुशहरी गाम सभा के निर्माण केली तब तोंही न टोल के बात काटिके फूले बाबु संग गेल रहें फोटु खिचाबे?”
नगबा कनेक लजाएत बाजल, “देख भकोल! हम तऽ गेले रही ओकरा आर के अपन महत्व बुझाबय? खाली मुशहरी गाम सभा मे अखबार मे समाचार छपतौ? ओकरा आर के नामे ऐसन हइ जे पेपरवला नाम छापय हइ। तही लागि गेल रही। पहिले बेर १८८ गो फोटु मे हमे १६८ गो फोटु के फेस रहली। बिसैर गेलें?”
करिया चट दिना नगबा केँ टोकलक, “सार! तब दोसर बेर जब काजक्रम भेलउ तब तोरा किया ने सटय देलकउ?”
नगबा जबाब दैत हकारलक करिया केँ, “रे करिया! सार! तोंहे झूठ बजमे? तोरे खातिर हम ओकर एकोटा मिटींग मे नञ गेली – ट्राइ करली जे बिना गेलो हमे मिथिला के जनजाति बुझइ हइ ई बड़का लोक कि नञ से देखे लागि। भूल गेलें?”
कनीकाल नगबा, भकोलबा, करिया सब केँ आपस मे घमर्थन करैत देखि बुढ-बुजुर्ग भोला सदा बाजल, “देख! हम तऽ बच्चे सऽ कविता सब सेहो लिखलहुँ आ हमर कविता बिना आइ धरि एकोटा काजक्रम अपना आर के गाम मे कभियो नहि भेलउ। तबो एक बात हम कभियो ना बिसरली जे ऊ सब बड़का हइ आ हमे छोटका। ऊपरे-ऊपर मिल के रहली, भितरे-भीतर अपन ओकादि मे रहली। लेकिन आब ई नगबा कहइ हउ तब त कुछ करहे पड़तौ। पैछला बरिस हमहुँ तोरे आर के खातिर मिटींग मा ना गेली, तब हमरे हाथ से केकरो पागो-माला पहिराबय फूले बाबु आर नञ बजेलकउ। हमें आ नगबा ओही दिन सोच लेली जे एबरी एक काजक्रम मुशहरिये पर करम। बोल कि विचार हउ?”
सब कियो भोला सदा सँ पूछलक जे तोरा तऽ बहुते अनुभव छह, तोंही बाजह जे अलग काजक्रम केला सँ कोना पार लगतह? काजक्रम मे कते खरच होतऽ। भोला सदा हिसाब जोड़िकय बाजल जे, “कि खरच? हमरे खातिर सब गामो मे काज शुरु भेलउ। हमें जब अलग करबउ तब सब हमरे पास एतउ। आ, नञ एतउ तब तोंहे आर कोन काम के छिहीन? सार के गामवला काजक्रम भी ध्वस्त करना हइ। न एम्हर – न ओम्हर!”
फरिच्छ भऽ गेल छल। बभनटोली पर सँ सेहो गृहत सब पर-पैखाना दिशि जेबा लेल लोटा लेने बेलाही पोखैर दिशि जेबा लेल मुशहरिये पर देने आयब-जायब शुरु कए देने छल। रस्ताकाते थानगाछक तर मे खुसुर-फुसुर सुनिकय चुआलाल आ गिरधरिया जे मुशहरी गाम सभाक सदस्य सेहो छल ओ दुनू सहैटकय बात बुझय लेल नगबाक नजदीक पहुँचि पूछलक। नगबा भोला सदा केँ इशारा केलक जे तोंही कहक एकरो सब के। एबरी मुशहरी गाम सभा से नञ हमे आर भी पूरे गाम के साथ काजक्रम करब। चुआलाल आ गिरधरिया फूले बाबु सबहक एन्टी पाटी केँ हमरा सब के साथ जोड़य के काज करतइ। फेन भोला सदा सब केँ योजना बतेलक आ कनीकाल मे सब एहि बात लेल राजी भऽ गेल जे एहि बेर गाम मे होरी उत्सव दुइ ठाम होयत।
गामक मूल उत्सवक समाचार पेपर मे छैप गेल छल। – ई बात मोन पारैत भोला सदा सँ नगवा पूछलक जे अपने आर के समाचार मे कि सब छपाना हइ से बोलह। भोला सदा एकरा लागि करिया केँ अधिकार दैत कहलक जे पत्रकार सबकेँ तोंही सम्हार। ततबा मे दूधा केँ नहि रहल गेल तऽ ओ बाजि उठल जे करिया केँ चिन्हते के अछि जे भोला काका तू ओकरा पत्रकार सब केँ सम्हारय के बात केलह? करिया केँ दूधाक ई बात अनसोहांत लागल। ओ फानिकय बाजल, “रे दूधा! सार जहिना तोहर नाम हउ दूधा – सार तूँ आइ धरि दूधपिबे नाहति रहि गेलें? रे! तोरा नञ पता हउ जे अभी अपना मुशहरी के लागि ‘मूस मास न्युज’ चैनल काज करय हइ? सार ओकर मालिके हमर मुट्ठी मे हइ।” दूधा तइ पर तरैंगकय बाजल, “सब दिन भगत सिंह नाहैत क्रान्ति केली हमे आ मालिक तोहर मुट्ठी मे आबि गेलउ?” करिया ओकरा एक ठुनका मारैत बाजल, “तोरा तऽ भगत सिंह हमे बनेलियउ तब ना रे? आब तोरा कोइ पुछितो हउ? आब मुशहर गाम सभा के संस्थापक हमे छी – तोरा नाम के अध्यक्ष बनेने छियउ। पाइ हमर आ कमाल तोहर रे सार?” दूधा बेचारा दूबर-पातर लोक, ठुनकाक जबाब ठुनैककय दैत करिया केँ ‘देखा देबउ! देखा देबउ!!’ कहैत ओतय सँ अपन सुजनी-तुजनी ओढनहिये अपना अंगना दिशि चैल गेल।
माहौल मे करिया आ दूधाक आपसी झंझैट सँ कनेक तनाव आबि गेल। नगबा बाजल, आब आइ जाय जाह। एखन होरी उत्सवक एक महीना छइ। आयोजन केर प्रारूप पर ऐगला हप्ता तक हम आ भोला भैया सब तैयारी कय केँ तोरा सब केँ बतेबह। एखन पेपर मे देबाक जरुरत नहि। खाली एतबी कहइ जाहक जे हम सब अलगे उत्सव मनायब। भोला भैया हमरा सबहक संग देत। हमहीं सब ओरिजिनल आ बाकी सब डुप्लीकेट। फूले बाबु फूल सनक लोक अपने डरा कय साइड भऽ जेता। चुआलाल आ गिरधरिया सेहो बाजल जे नगबा ठीक कहि रहल अछि। अन्त मे नहि हेतैक तऽ लाठी लऽ के ढूइस लड़य पहुँचि जायब ओहि सभा मे।
हरिः हरः!!


text: पटना। बेर बेर टाल मटोल क बाद आखिरकार रिंग बस क एसी सेवा शुक्रदिन स शुरू भ जाएत। काल्हि स पटनाक लोक ठंडा ठंडा सफर क आनंद ल सकताह। एहि सेवा क शुभारम्भ परिवहन मंत्री वृषिण पटेल करताह। भोर 11 बजे स्थानीय एसके मेमोरियल हाल स बस कए हरका झंडा देखाय कए एकर शुरुआत कैल जाएत। परिवहन निगम एहि बस क परिचालन क लेल तीन टा रूट चुनलक अछि। ई बस रूट नंबर 2, 4, आ 7 पर चलत। एकरा लेल न्यूनतम किराया 10 टका राखल गेल अछि। तकर बाद दूरी क हिसाब स किराया क्रमशः 15 आ 20 टका होएत। एहि बस क चालक आ संवाहक क रिंग बस कए आम बस स अलग ड्रेस देल जाएत। आ संगहि बस मे नीक क्वालिटी क म्यूजिक सिस्टम सेहो लागल अछि। एहि सब कए देखैत कहल जा सकैत अछि जे एहि गरमी मे पटनाक लोक लेल इ सरकार दिस स एकटा नीक सनेस अछि।


text:
भोलबा हँसा देलक!!
– प्रवीण नारायण चौधरी
ओ कहैत छल जे यौ सर, मिथिला-मैथिली मे खाली बड़का-बड़का कार्यक्रमे सब होइत छैक…. कतय सँ अबैत छैक एतेक रास पैसा….. हम कहलियैक जे रौ! बच्चा!! तोरा कियैक बिसरा गेलौक जे मिथिला मे साक्षात् अयलीह सब ऋद्धि-सिद्धि केर दाता – आदिशक्ति जगदम्बा – जगज्जननी मैथिली यानि ‘सीता’; एहि रंग मे रंगा जो आ देख लहीन जे सबटा खजानाक चाभी कोना भेटैत छौक।
ओकर आँखि विस्मित रहितो ‘सीता’ केर नाम सुनलाक बाद सच मे सोचनीय बनि गेल छलैक। तेकरा बादो ओ हिसाब जोड़ैत कहय लागल, “एकटा कार्यक्रम मे कम सँ कम २ लाख, हे नै २ तऽ १ लाख तऽ लगिते टा हेतैक?”
ओ निर्दोष युवा – ओकर भोलापन मे पूछल जा रहल प्रश्न आ मनक भीतर ओहि नेताजी केर कहलहबा बात जे मैथिली-मिथिला खाली उच्चवर्गीय गोटेक लोकक थिकैक… ताहि कारण ओकरा मनक घर मे सन्देह बनब – ई सबटा बुझैत हम ओकरा फेरो कहलियैक, “सुने बच्चा! भले राजनीति कएनिहार किछु कहय, मुदा मिथिलाक पहिचानक महत्व लोक जखन गाम-घर सँ दूर जाएत अछि तऽ बेसी मोन पड़ैत छैक, ओहि कसक केँ दूर करबाक लेल वार्षिक उत्सव केर तर्ज पर अपन भाषा ओ संस्कृति बचेबाक लेल ओ संघर्ष करैत अछि। ताहि सँ ई समारोह सब आयोजित कैल जाएछ। १ या २ या ५ – लाखक लाख आ करोड़क करोड़ कमेबाक बुद्धि जेकरा मिथिलाक माटि-पानि सँ भेटल, जेकर स्वभावे मे सत्त्व, रज ओ तम केर संतुलित मात्रा आ जोड़ समाहित रहैत विदेहपंथ झलकैत अछि, तेकरा सब लेल ई पाइ-कौड़ीक जोगार चुटकीक खेला थीक। सबटा भगवती ‘जानकी’ पुरबैत छथिन। आर तोरा तऽ बुझले छौक न जे जतय भगवती करथिन ओतहि भगवान् पाहुन राम केँ करय पड़तनि। बिना शक्ति केर शिव शव समान होइत छैक, सुनने रहीन ई बात कि नहि! आर तऽ आर, साक्षात् मैनापुत्री गौरी आर मैनाक बुढ जमाय यानि देवाधिदेव महादेव, जिनका सीताराम-सीताराम केने बिना चैन तक नहि छन्हि ओ कि तोरा दोसर ठाम रहैत छथिन…. ओहि मिथिलाक समारोह मे एब्बे टा करैत छथिन। कहे जे जतय स्वयं शक्तिक संग परमेश्वरक वास हो, ओतय एक लाख आ दुइ लाखक बात करमे! सब हुनकहि द्वारा भऽ रहलैक अछि।”
आब ओकरा विस्मय सँ आँखि फाटि रहल छलैक। ओ बात पकैड़ लेलक। कहय लागल, “कहू! जे ई सार नेतबा सब बाइस-तेबाइस आ गन्हायल-गुँहायल खाएत अछि जे अपने मातृभाषा प्रति शत्रुता पोसैत अछि? कोना अपन मूल केँ छोड़ि सार सब क्षणिक पद आर बेसाहक प्रतिष्ठा लेल मगहिया डोम बनैत अछि? सार सब देख लेलक जे एहि मिथिलाक भूदेव बाभन सहित सब बड़का जातिकेँ गाम सँ बैला देल गेल एहि पैछला किछु वर्ष मे…. गाम सुन्न-मसान लागि रहल अछि…. मुदा एकरा सबकेँ तारी आ दारू मे डूबल रहब आ चौक-चौराहा पर धौंसगिरी मे अपने मे मारा-काटी करब… कि यैह टा बचि गेलैक अछि? से नञ! तऽ कियैक न मैथिलीक धारा गामो मे बहत? कियैक न मिथिला सँ लोक गामो मे परिचित होयत? एहि दिशा मे किछु करब जरुरी अछि।”
हम ओकर आत्माक पुकार केँ मानि रहल छी। बुझैत छियैक जे जरुरत गामो मे ओतबे समारोहपूर्वक किछु करब जरुरी छैक। कएनिहार ओत्तहु कय रहल अछि। तखन आरो बेसी मात्रा मे हेतैक तखनहि जन-जन अपन मूल सँ जुड़त।
दर्शन कहैत छैक जे दृश्य-अदृश्य सब तत्त्व अपन जैड़ मे मिलबाक लेल व्याकुल रहैत अछि। जेना दीप लेसब, लौ हमेशा ऊपरिमुखी रहैत प्रकाशक जैड़ सूर्यक दिशा मे निरन्तर गमन करैत रहैत छैक। पानि सेहो तहिना पाताललोक (महासमुद्र) अपन जैड़क दिशा मे स्वतंत्र गमन करिते छैक। कोनो पिण्ड जे धरातलीय अवयव सँ निर्मित अछि ओ सदैव पृथ्वीक तरफ आकर्षित होइते छैक। विज्ञान एहि मे गुरुत्व बल देखौक या अन्य कोनो बल, लेकिन साफ छैक जे सबकेँ अपन मूल सँ मिलन हेतु चलायमान रहय पड़ैत छैक। गूढ सांख्य सेहो आत्मा व परमात्माक मिलन – मोक्ष केर बात करैत छैक। तखन जाहि सभ्यता मे लोक जन्म लैत अछि, भले तेकरा ओ केना बिसैर सकैत अछि। मिथिलाक लोक मे मैथिली सँ बिछोह कोनो राजनीति भले कोना उत्पन्न कय सकैत छैक।
ई सब बात हम सोचैत अपन अलगे दुनिया मे प्रवेश कय गेल रही। भोलबा फेर टोकलक, “सर यौ! किछु कहलियै नहि?”
ध्यान टूटिते हम कहलियैक, “रौ बच्चा! कतेक कहियौक! हमहुँ तोरे जेकाँ प्रश्नहि सँ खेलाइत रहैत छी। तूँ ततेक महत्वपूर्ण प्रश्न सब पूछि देलें जेकर जबाब हम किछु दियौक ततेक सक्षम अपना केँ नहि बुझैत छी। तथापि, जतेक जेकरा सऽ जेना पार लगौक, करैत चल। भगवती सबटा ठीक करथिन। मिथिला मे तिनू शक्ति आ तिनू शिव – यानि ब्रह्मा-विष्णु-महेश संग ब्रह्माणी-लक्ष्मी-गौरी सब कियो समाहित छथिन। ई भूमि सिद्ध अछि। एतय पानि सीधे हिमालय राजा द्वारा पठायल जाएत अछि। गोरक्ष यानि गोरखा द्वारा रक्षित ई समस्त भूमि सघन-वन-पर्यावरण सँ भरल-पूरल अछि। बढैत चल। एखन मिथिलाक गोपालवंशी सब लोकदेवता लोरिक केर गान छोड़ि लालूजीक चमरछोंछ अर्थात् भूराबाल साफ करो केर सामाजिक न्याय ओ सत्तालोलुपताक ‘माइ’ समीकरण मे ओझरायल छैक आर एतुका भूमिपुत्र सब ‘जातीय समीकरण’ केर गणितीय खेल मे मिथिला केँ ध्वस्त कय देने छैक। एकरा सँ ऊबार लेल सब कियो अपना-अपना स्तर सँ काज करमे तऽ सुधार जरुर हेतौक। रहलैक बात मिथिला-मैथिली चिचियेनिहार गोटेक बभना नेता आरक, तऽ एतबे बुझ जे ओकरा कोनो पार्टी मे जेबाक लेल ई सीढीक काज करैत छैक, बस। टिकट लेतौक, बाबुक जमीन बेचि चुनाव लड़ि सबटा ढूस कए देतौक, बात खत्तम। बस ‘सीताराम-सीताराम’ आर ‘अल्लाह मियां’ सँ दुआ-सलाम करैत रहे।”
ओ टप सँ टपैक पड़ल – अहुँ तऽ बाभने नाहैत गप दैत छियैक।
जोर सँ हँसी लागल। कहलियैक, “रौ बच्चा! कि करमे! हमहुँ तऽ कोनो जातिये मे जन्म लेने छियैक। हवे छैक जे जाति देखू, फेर काज करू।”
मुदा भोलबा गछलक, “हम अपन मातृभाषा लेल जरुर काज करब। हम मिथिलाक पुत्र छी, राजनीति अपन जगह पर रहौक। हमरा अपन घर-गाम-समाज सबहक चिन्ता अछि। हम एहि लेल अहींक कहलहबा जेकाँ जतेक सकब ओतेक करब।”
चाहक गिलास ताबत तीन गो खत्म भऽ चुकल छल। पान खेलहुँ, घर गेलहुँ।
हरिः हरः!!


text:
योगी आदित्यनाथ उत्तर प्रदेश म' भाजपा के एहेन पहिल मुख्यमंत्री छथि, जे ताजमहल केर भ्रमण केलनि। योगी आदित्यनाथ जहिना ताजमहल के भीतर प्रवेश केलनि, ओता मौजूद पर्यटक सभ जय श्री राम, भारत माता की जय आओर वंदे मातरम के नारा लगौलनि। योगी आदित्यनाथ हाथ हिला सभक स्वागत केलनि आ ओता उपस्थित बच्चा सभक संग बातचीत करैत फोटो सेहो खिचौलनि। मुख्यमंत्री योगी आदित्यनाथ आगरा म, पर्यटन विकासक लेल 235 करोड़ के योजना सभक घोषणा केलनि। जाहिमे 6 परियोजना केर शिलान्यास आओर 3 के लोकार्पण शामिल अछि।
मुख्यमंत्री योगी आदित्यनाथ जीआईसी मैदान म' आयोजित एक जनसभा क' संबोधित करैत कहलनि कि आगरा अएबा पर लोग आपत्ति क' रहल छल जे आखिर हम किएक आगरा जे रहल छी। हम काशी जायत छी तेँ किनको खराब नहि लागैत छैन्ह, अयोध्या जायत छी तेँ किनको खराब नहि लागैत छैन्ह। आगरा अएला पर सभके खराब किएक लागि रहल छैन्ह। आगा ओ कहलनि कि खराब अगबे हुनका लागैत छैन्ह जे समाज क' जातिक आधार पर बांटने छथि। योगी आदित्यनाथ कहलनि कि ताजमहल भारत केर वास्तुक अनमोल रत्न अछि आओर ई देश के लोग सभक खून - पसीना सँ बनल अछि। हरम सभके ऐहिक संरक्षण करबाक चाही। आगा ओ कहलनि कि पछिला सरकार सभक लेल आगरा पिकनिक स्पॉट छल, मुदा हमरा लेल ई साधना स्थल होयत।
योगी आदित्यनाथ केर एहि बयान पर पत्रकार सभसँ बात करैत उत्तर प्रदेश के पूर्व मुख्यमंत्री अखिलेश यादव कहलनि कि भगवान राम एहेन की क' देलनि जे ओ (योगी) ताज के वेस्ट गेट पर बारहैन सेहो लगा रहल छथि। ऐहिक लेल हम प्रभु राम क' धन्यवाद देबा चाहैत छी कि कम सँ कम हुनका ताजमहल के याद त' आयल।
राष्ट्रीय स्वयंसेवक संघ सँ जुड़ल संगठन के कहब अछि कि ताजमहल इतिहास केर दृष्टि स' नारी केर अपमानक प्रतीक अछि, मुदा कलाकारी केर दृष्टि स' बहुत अहम अछि। एहिलेल हमरा सभके ओहि पर गर्व अछि। अखिल भारतीय इतिहास संकलन योजना के संगठन सचिव बालमुकुंद कहलनि कि ताज महल प्रीत केर प्रतीक नहि भ' सकैत अछि, किएक जे किनको पति क' मारिके हुनका रखैलक रूप म' राखल गेल छल। 17 साल म' 14 बच्चा जन्माओल गेल, अंतिम बच्चा केर जन्म होयते महिला केर देहांत भ' गेल, हुनकर देहांत होयते चारि माह के बाद हुनकर बहिन स' बिआह करब ई भारतीय चिंतन केर दृष्टि सँ प्रीत केर प्रतीक नहि भ' सकैत अछि। इतिहास केर दृष्टि स' देखि तेँ ताजमहल नारी सभक अपमान केर प्रमाण अछि, मुदा कलाकारी केर दृष्टि स' ताजमहल गर्व के विषय अछि।


text:
मकर संक्रांतिक अवसर पर गंगा कए प्रदूषण मुक्त करबाक लेल जागरुकता पैदा करबाक उद्देश्य स जहाज पर भेल बिहार राज्य कैबिनेटक बैठक। इ पहिल मौका छल जखन राज्य मंत्रिमंडलक बैठक जमीन क बदला मे जल पर भेल।
बिहारक मिथिला क्षेत्रकेँ युवा सभ दिनांक 3/01/21 कए मैथिली भाषाक अनिवार्य शिक्षा क लेल ट्वीटर ट्रेंड अभियान चलाओल गेल, जाहि...Read more
सर्वाधिकार सुरक्षित। इसमाद डॉट कॉम मे प्रकाशित सभटा रचना आ आर्काइवक सर्वाधिकार रचनाकार आ संग्रहकर्त्ता लग सुरक्षित अछि। रचना क अनुवाद आ पुन: प्रकाशन वा आर्काइव क उपयोग लेल इ-समाद डॉट कॉम प्रबंधन क अनुमति आवश्यक। प्रबंधक- छवि झा, संपादक- कुमुद सिंह, राजनीतिक संपादक- प्रीतिलता मल्लिक, समाचार संपादक- नीलू कुमारी। वेवसाइट क डिजाइन आ संचालन - जया झा।
हमरा स संपर्क: esamaad@gmail.com


text:
सुभद्रा झा
बड्ड नीक विषय–“वट-सावित्री व्रत कथा”। ई त प्राचीन काल स चलल आबि रहल अछि।जेठ मास्क अमावस्या दिन जतेक अहिबाती छथि, ओ सभ अपन सिंदूर के सलामती लेल विषहरिक (पांचो बहीननिक) पूजा बडक गाछ तर करैत छथि। एहन मान्यता छै जे अहि दिन यदि मोन स विषहरिक अराधना कएल जाए त यमराज षेहो विवश भ जाई छथिन। प्राचीन कालक कथा एना छै—- सावित्री के सिंदूर (सत्यवान) के प्राण यमराज अपना संगे नेने जाई छलखिन किया त हुनक आयु पूरा भ गेल रहनि। सावित्री के वैधव्य काल आबि गेल रहनि मुदा हुनका ई रूप (वैधव्य) स्वीकार नहि छलनि। ओ यमराजक पाछु-पाछु बिदा भेली। यमराज जी नाना प्रकारे हुनका डराब के कोशिश केलैथ मुदा सब व्यर्थ। तखन ओ (यमराज जी) कहलखिन जे हम अहाँक पतिव्रत धर्म स बड्ड प्रसन्न भेलऊ–माँगू वरदान। सावित्री मंगलैथ जे हम स्वस्थ रही। यमराज तथास्तु कहि बिदा भेला। सावित्री पुन: पाछु चलै लगली। यमराज जी कहलखिन जे आब जुनि हमरा पाछु आऊ। वापस चलि जाऊ। सावित्री कहलखिन जे हमरा पुत्रवती क आशीर्वाद द दिय, हम घुरि जायब। बिन सोचल यमराज जी पुन: तथास्तु कहि बिदा भेला। सावित्री हुनक पछोड नहि छोरलैथ। आब यमराज जी कनि रोष मे बजलैथ जे आब त सब किछ द देलऊ। आब किया हमर पाछु अबै छी अहाँ? जी अपने यथार्थ कहल मुदा पुत्रवती के आशीर्वाद देल अपने हमर स्वामी के संगे नेने जाई छी त हमर पुत्र कोना क प्राप्त हैत? आब यमराज जी के अपन गलती के एहसास भेलनि। अत्यंत प्रफुल्लित भ के सत्यवान के प्राण घुरा देलखिन आ कहलखिन जे आई स जे अहिबाती जेठ महीना के अमावस्या दिन विषहरिक पूजा शुद्ध मोन स बडक गाछ तर करती– हुनक सुहाग के सदैव रक्षा हेतैन आ ओ अखंड सौभाग्यवती रहती। ताहि दिन स सभ अहिबाती ई अखंड पूजा करैत छथि।बहुत ठाम उपवासक प्रथा सेहो छै। बरसाइत दिन अहिबाती सभ अपन वर के बीएन स पंखा हाँकैत छथि जाहि स हुनक स्वामी शीतल रहथिन आ हुनक खुर छू क आशीर्वाद सेहो लैत छथि। बरसाइत दिन अहिबाती के नून नहि खेबाक विधान छै। नव बियाहुलक बरसाइत बड्ड विधि विधान स पूजल जाई छनि।अहि क्रम में सात टा बाँसक बीएन,कनिया-पुत्रा, माटिक बनल विषहरि, नैहर आ सासुरक बनल गौरी, सात रंग के फल, चना फुलाएल,मधुर-मिठाई, बेलपत्र, फूल-पत्ती,नाना प्रकार के नैवेद्य, अक्षत आ धूप इत्यादि।सबस पहिने पवनैतिन गौरी पूजा के,विषहरिक पूजा करै छथि, साठगांठ ब्रम्हा जी के पूजा करैत, गीत-नादक ध्वनि संग पहिने कनिया-पुत्राक विवाह करबैत छथि तखन यदि वर पाछु बैसल रहै छथिन त हुनको (पवनैतिन के) सिंदूरदान होई छनि।ओकर बाद पवनैतिन सात बेर सात रंगक फल अथवा सात टा आमक संग बडक गाछ के चारू भाग घुमैत छथि आ संग में डोर सेहो लपटैत जाई छथि।तकर उपरांत कथा कहनिहारि कथा कहै छथिन।पूजा के उपरांत पवनैतिन सात टा अहिबाती के संग बैसि क खीर खाइ छथि।खाइ स पहिने ओ अपना हाथे सभ अइहब के खीर दैत छथिन। सभ अहिबाती के अखंड सुहाग बनौने रहैथ, येह कामना संग आब हम इति करै छी। 🙏🙏


text:
सन्दर्भ मिथिलाक व्यवहारिक जीवनशैलीक लऽ रहल छी आ एतहु प्रवेश कय रहल मशीनी हस्तक्षेप जाहि सँ मौलिकता गौण हेबाक खतरा बढि रहल अछि। बात ई नहि छैक जे गोरहा या गोइठी पाथय लेल मशीनक उपयोग बेजा हेतैक, बात ई छैक जे ग्रामीण भाग मे आइयो गरीबी स्तर सँ निचां जीवन बाँचि रहल लाखों परिवारक जारैनक आवश्यकता सड़क पर सँ गोबर बीछि, निंघेस आदि संग मिश्रित करैत अपन घरक भीते पर गोइठी ठोकनाय, जँ जुटक खेती भेल अछि आ सन्ठी संकलित कय राखल अछि तऽ गोरहा सेहो एतेक बनि जायत जे साल भरि जारैन कीनबाक आवश्यकता नहि होयत। एतबा नहि, जाहि मौलिकताक बात कय रहल छी, ओहि मे नारी स्वरोजगारक महत्त्व कतेक छैक, कोना ओ परिवारक आजीविका मे अभिन्न अंग बनिकय अपन परिवारक पालन-पोषण करैत अछि, ताहि सब पर नजरि स्वाभाविके जाइत अछि।
वर्तमान मानवीय जीवन क्रमश: खेत-खरिहान सँ निकैल एक्के बेर मिल-उद्योग मे जाइत देखा रहल अछि। कहियो तऽ एना लगैत अछि जे आब मनुख अपन जीवन-संचालनक सब अधिकार कंप्युटर केँ हस्तान्तरित कय देलक। बैंक मे लिंक फेल, कस्टम मे लिंक फेल, रिजर्वेशन मे लिंक फेल, ट्रैफिक कन्ट्रोल वला लिंक फेल, जीएसपी सिस्टम कन्ट्रोल करयवला लिंक फेल…… कहू जे लिंके पर सबटा आधारित अछि आ एना एकाएक सबटा लिंक फेल तऽ लोक केर प्राणरक्षा कोना होयत? आब तऽ मेडिकल ट्रीटमेन्ट आ डायग्नासिस लेल सेहो एपैरेटस सपोर्ट आ रेडीमेड रिडिंग सहित केर मशीन आबि चुकल अछि। घरे बैसल बीपी आ सूगर चेक कय सकैत छी। इलेक्ट्रानिक उपकरणक उजहिया उठल बुझा रहल अछि। काल्हि एकटा किसान-पुत्र द्वारा भारत मे ड्रोन बनेबाक बात सुनलहुँ, बिघाक-बिघा खेत मे कीटनाशक दबाई बस आधा घंटा मे हाथक रिमोट सँ इशारा करैत कैल जा रहल छल। कतेक नीक लगैत छैक कनेकाल लेल… मुदा दूर मे देखैत छी तऽ भय उत्पन्न होइत अछि। ई परजीविता मानव मे पालतू जानवर सँ उठिकय मशीन-मिल मे प्रवेश पाबि रहल अछि। नहि जानि भोजनहु केर प्रतिस्थापन कोनो अन्नक अलावे कोनो आर वस्तु सँ होमय लागत, आ कि सौर्य उर्जा वा अन्य उर्जा स्रोत सँ पेटक भूखो केँ गोटे दिन लेजर रेज आदि सँ नियंत्रित कय लेल जायत। कृत्रिम दूधक समान कृत्रिम खूनक निर्माण सेहो होमय लागत। बहुत किछु परिवर्तनशील अछि। एना मे सामाजिकता आ मौलिकताक मूल्य कतहु न कतहु कम भेल जा रहल अछि।


text:
कोविड १९ के नया स्वरूप – सभक प्राणक रक्षा हो
२०२० मे कोविड १९ केर लक्षण सँ बेसी खतरनाक लक्षण २०२१ मे देखाय दय रहल अछि। बड़ा दुःख होइछ जखन केकरो पोजिटिव होबय तक के समाचार बिना सुनने सीधे कोरोना सँ मृत्युक खबरि आबि जाइत अछि। एहि बीच मे काफी एहेन दुखद समाचार सुनि बहुत मर्माहत भेल छी। एहेन दुरुह आ डरावना समय मे बेसी किछु लिखबाको इच्छा नहि होइत अछि। संवेदनाक सन्देश लिखिते आ शोक प्रकट करिते समय बीति रहल अछि। बहुत एहनो मित्र-बन्धु छथि जे अस्पताल मे भर्ती छथि, सोशल मीडिया मार्फत अपन हालचाल बतबैत रहैत छथि। एक बेर स्वयं सेहो पोजिटीव भेल रही, लेकिन हमरा मे लक्षण तेहेन किछु नहि देखायल छल। एसिम्टोमैटिक रही सम्भवतः। जाँच मे ३-३ बेर पोजिटीव एलाक बादो लक्षण कोनो तेहेन विकराल नहि रहबाक कारण सुरक्षित रही। औक्सीजन लेवल सेहो ९८ देखबैत रहल छल। हमर चिकित्सकीय परामर्शदाता कहने रहथि जे ९५ सँ कम देखबय त अस्पता मे भर्ती भऽ जायब आ औक्सीजन के सहारा लेब। धीरे-धीरे शरीर अपन रोगनिरोधी क्षमता सँ एहि कोविड १९ केर वायरस केँ शरीर मे पचा लेत, एन्टीबडी बनि जायत आ अहाँ ठीक भऽ जायब। लगभग २२ दिन परेशान भेल रही। ओतबे दिन करीब आइसोलेशन मे सेहो रहल छलहुँ, एसिम्टोमैटिक रहलाक बादो, कारण डर केवल अपना लेल नहि बल्कि परिवारक हरेक सदस्य लेल सेहो होइत छैक एक जिम्मेदार लोक केँ।
एखन जे नवका स्ट्रेन आयल अछि से काफी खतरनाक अछि, जेना कि टेलिविजन पर चलि रहल विशेषज्ञ सभक विमर्श आ बहस सँ ज्ञात होइत अछि। मीडिया हाइप सेहो छैक, ई हमरा अपना बुझाइत अछि… ततेक बेसी हवा बहा देलकैक अछि जे संक्रमणक कनिकबो सन्देह होइत देरी डर सँ बेहाल भऽ जाइत अछि। मनोवैज्ञानिक रूप सँ सेहो साँस लेबय मे दिक्कत होइत छैक, ई बात हम सब अपन अपन अनुभव सँ बुझि सकैत छी। दम घुटनाय – मनुष्य जीवन मे कतेको क्षण मे सामान्य व्यक्ति केँ सेहो भऽ जाइत छैक। जेना खायकाल मे सरकनाय, सुतल मे अफरात भोजनक ढकार सँ सरकनाय, भीड़भाड़ मे साँस लय मे कतेको लोक केँ तकलीफ, बदलल मौसम मे साँस लय मे समस्या, वातावरण मे औक्सीजनक कमी या प्रदूषित हवाक कारण साँस मे समस्या… कतेको स्थिति मे लोक केँ साँस लय मे समस्या होयबाक अवस्था देखल जाइत छैक। हम सब धियापुता रही आ पानिक खेल मे सेहो कनिकबो मुरी कियो गोंति दियए त साँस टूटय जेकाँ आ छटपटाहट ओहिना मोन अछि। कोरोना वायरस केर असर सेहो एहि साँस केँ अवरूद्ध करैत अछि, यानी नरेटी दबेबाक काज करैत अछि… आर एहि लेल हमरा लोकनि दम सधबाक आ प्राणायाम करबाक अभ्यास सँ साँस प्रक्रिया पर नियंत्रण कय सकैत छी त जरूर वायरस केर प्रभाव सँ लड़बाक सामर्थ्य भेटत।
एखन धरिक अध्ययन सँ हमरा यैह बुझायल अछि जे यदि शरीर केँ निरोग रखने छी, ब्लड प्रेशर, सुगर, आस्थमा (दम्मा), आदि केँ कंट्रोल कएने छी त एहि वायरस सँ लड़य मे सक्षम होयब। यदि पहिने सँ कोनो बात लेल शरीर अवाह या घवाह बनेने छी, संगहि मनोवैज्ञानिक तौर पर सेहो एकरा सँ संघर्ष करबाक मानसिकता नहि बनेने छी, तखन अहाँ एहि महामारी सँ पार नहि उतैर सकब। ई जानलेवा सिद्ध होयत। भगवान नहि करथि जे केकरो लेल ई जानलेवा हो! हम प्रार्थना करैत छी आ आग्रह जे शरीर केँ निरोग रखबाक लेल सब कियो अपन खान-पान आ शारीरिक व्यायाम, योग, प्राणायाम आदि पर सजगता सँ समय खर्च करू। एखन तरुआ-बघरुआ, मुर्ग-मसल्ला पर कम आ ताजा फल, साग-सब्जी, शाकाहारी भोजन पर जरूर ध्यान दियौक। गर्म पानि सेवन करू। काढा पीबू। सूप पीबू। गला साफ राखू। फेफड़ा साफ राखू। पूर्ण तैयार अवस्था मे रहू। सभक लेल शुभकामना। ई कोरोना सँ सभ कियो अपन प्राण के रक्षा कय सकी – हमहुँ संघर्ष कय सकी – सभक लेल बेर-बेर शुभकामना!!
हरिः हरः!!


text:
मिथिमीडिया मैथिली भाषाक प्रचार-प्रसार लेल शुरू कएल गेल प्रयास अछि. एहि माध्यम पर अबिते अपने पर एकर नियम आ शर्त लागू भ' जाइछ. अपने एहि बात पर सहमति छी जे मिथिमीडियाक उपयोग अपने मात्र वैध काज लेल करब.
मिथिमीडिया पर प्रसारित सामग्रीक उपयोग कोनो व्यावसायिक काज लेल नै क' सकैत छी. प्रसारित सामग्री केर बिनु लिखित अनुमतिक कतहु कोनो फॉर्मेट मे उपयोग सर्वथा वर्जित अछि.
मिथिमीडिया पर प्रकाशित लेख आदि केर सर्वाधिकार आ विचार लेखक केर रहैछ. जतय कोनो नाओ नै रहैछ तकर जिम्मेवारी मिथिमीडिया केर अछि. हमरा लोकनि सांकेतिक फोटो वा डिजाइन गूगल व अन्य स्रोत सं ल' उपयोग करैत छी जे गैरव्यावसायिक रहैछ. किनको कोनो आपत्ति हो त' इमेल द्वारा सूचित करी. हमरा लोकनि तत्काल प्रभाव सं ओकरा हटा लेब.
भाषाक उन्नयन आ व्यापक प्रचार-प्रसार मे अपने लोकनिक सहयोग अपेक्षित अछि. जाहि सं हमरा लोकनि मैथिली मे नीक सं नीक कंटेंट समय पर डिलीवर क' सकी आ वेब पर मैथिलीक उपस्थिति कें एन्जॉय क' सकी. धन्यवाद!


text:
निराजन झा, राजविराज। जुलाई १०, २०१५. मैथिली जिन्दाबाद!!
राजविराज वार्ड नंबर ७ गणेश मन्दिर समीप स्थित ‘दहेज मुक्त मिथिला – नेपाल’ केर पंजीकृत कार्यालय मे अध्यक्ष श्रीमती वंदना मिश्राक अध्यक्षता मे आइ एकटा बैसार कैल गेल। एहि संस्थाक नवीकरण करेबाक निर्णय सहित किछु रिक्त पद पर सदस्यक मनोनयन लेल दुइ गोट कार्यकारिणी सदस्य जाहि मे रीना झा आ निराजन झा छथि – हिनका लोकनि केँ अधिकृत कैल गेल।
विदित हो जे दहेज मुक्त मिथिला – नेपाल केर पंजीकृत कार्यालय राजविराज मे अवस्थित अछि आ हरेक मास संस्थाक गतिविधि आ जागृतिमूलक कार्यक्रम आदिक आयोजन हेतु नियमित मासिक बैसार कैल जाइत अछि। संस्थाक वर्तमान कार्यकारिणी मे पर्यन्त महासचिव रहल साधना झा बतौलनि। संस्थापक अध्यक्ष करुणा झा पैछला वर्ष नव कार्यकारिणीक गठन कय कार्यभार सौंपि देने छलीह।
ऐगला मास साओन मे शिव इन्टरनेशनल स्कूल केर प्रांगण मे स्कूली बाल-बालिका सबकेँ केन्द्रित कय एकटा विशाल अन्तर्क्रिया कार्यक्रमक आयोजन करबाक नियार कैल जेबाक जानकारी सेहो महासचिव साधना झा मैथिली जिन्दाबाद केँ बतौलनि। आजुक बैसार द्वारा ई निर्णय लेल जेबाक जानकारी करौलनि।
दहेज मुक्त मिथिलाक वर्तमान कार्यकारिणी मे अध्यक्ष वन्दना मिश्रा, उपाध्यक्ष प्रा. राजीव मिश्र, उपाध्यक्ष पवन कुमार मिश्र, महासचिव साधना झा, सह-सचिव ध्रुव कुमार मंडल, आ सदस्य मे रीता देव, फरहद परवीन, कमला भंसाली, निराजन झा तथा रीना झा छथि। जखन कि किछु सदस्यक स्थान हाल धरि रिक्त अछि तेकरे भरबाक भार निराजन एवं रीना केँ सौंपल गेलनि अछि।


text:
दरभंगाक सांसद गोपाल जी ठाकुर आश्वासन देलाह जे ओ सदन मे डीडी मैथिली लेल आवाज उठेताह ।
केन्द्रीय फिल्म सेंसर बोर्डक क्षेत्रीय कार्यालय दरभंगा मे खोलबाक मांग।
दरभंगा । मैथिली फ़िल्म अकादमी, दरभंगा क एकटा शिष्टमंडल गुरुवार कए सांसद गोपालजी ठाकुर स हुनकर आवास पर भेंट कए हुनका दू सूत्री मांगक स्मारपत्र सौंपलथि । एहिमे संविधान क आठम अनुसूची मे शामिल भाषा मैथिली मे दूरदर्शन पर 24 घंटाक स्वतंत्र चैनल ‘डीडी मिथिला’ शुरू करबाक आओर केंद्रीय फ़िल्म सेंसर बोर्ड क क्षेत्रीय कार्यालय दरभंगा मे खोलबाक मांग कैल गेल ।
सांसद जी दुनू मांग पर चर्चा क उपरांत शिष्टमंडल कए आश्वासन देलथि जे ओ आगामी संसद सत्र क दौरान सदन मे दूनू मांग कए प्रश्नक माध्यम से उठाओत । ओ कहलथि जे मिथिलाक कला, कलाकार आओर संस्कृति क पहचान देश आओर दुनिया मे अछि । एहिक उत्थान लेल संसद स सड़क धरि आंदोलन करब ।
शिष्टमंडल मे अकादमी क संयोजक शशि मोहन ‘भारद्वाज’, हेमेंद्र कुमार लाभ, विजय साह ,वरुण कुमार झा, सुजीत कुमार, विवेकानंद चौधरी आओर उज्ज्वल कुमार शामिल छलाह ।


text:
सुभाषचंद्र झा, सहरसा। मई ९, २०१५. मैथिली जिन्दाबाद!!
रेडक्रॉस दिवस केर अवसर पर सोसयटी भवन मे संस्थापक केर चित्र पर माल्यार्पण कयल गेल। एहि अवसर पर नेपाल मे आयल विनाशकारी भूकंप मे जन-धनकेर भेल क्षति पर संवेदना प्रकट करैत मृतक केँ श्रद्धांजली देल गेल। संगहि पीड़ित सबहक वास्ते एक ट्रक राहत सामग्री व दबाइ आदि पठाओल गेल। अध्यक्ष जिलाधिकारी शशिभूषण कुमार हरी झंडी देखा कय रवाना कयलनि। सोसायटी केर सचिव डॉःअबूल कलाम कहलनि जे स्थापना काल सँ आपदा पीड़ित केँ मानवताक नाते सेवा कय रहल अछि ई संस्था। नेपालक त्रासदी समूचा दूनियाँ केँ झकझोरि देलक, तकरा देखैत रेडक्रॉस हरसंभव सहायता करत, ओ कहलनि जे एहि ट्रक मे टॉर्च, कम्बल, टेन्ट, बिस्कुट, चाऊचाऊ, मोमबती, दबाइ आदि भेजल जा रहल अछि, एहि अवसर पर सदस्य गण सब सेहो मौजूद छलाह।


text:
लोकपरंपरा-जीवनशैली
– प्रवीण नारायण चौधरी
हमर हमउमेर कतेको लोक गायनक एहि विशिष्ट विधा सँ सुपरिचित होयब – भोरे-सकाले (अन्हरभोरे – प्रातःकाल) ब्रह्ममुहूर्त मे नींद टूटब आ जगलाक बादो किछु काल बिछाउने पर बैसल-बैसल ईश्वरक विशेष नामजप तथा भजन-सुमिरन गेबाक एकटा अनुपम जीवनशैली मिथिला मे भेटैत छल। खासकय गामक जीवन मे बुढ-पुरान लोक एहि तरहें जियैत देखाइत छलाह। हमरा गोटेक बाबा आ बाबी लोकनिक पराती गायन मोन पड़ैत अछि। कियो जोर-जोर सँ सीताराम केर नाम लेथि, कियो रामायणक चौपाई लयबद्ध गायल करथि, मुदा ताहि सब मे पराती गायन केर विलक्षणता मधुरतम होइत छल। पराती मे मानवीय संवेदना केँ जगाबयवला पंक्ति सभक गान कयल जाइत छल। हमर माय सेहो गायल करय, “उठहु हे नन्दलाल, भोरे, उठहु हे नन्दलाल”। माने जे ई सुनैत देरी हमरा अपना एना बुझाइत छल कि माय इशारा मे हमरे कहि रहल अछि जे आब उठि जो। एहि मे आर कतेको लाइन छलैक जाहि मे सन्देश भरल बुझाइत छल। हम अपन जीवनक लगभग ५ दशक पूरा करयवला छी आर आइ करीब ४ दशक उपरान्त ओहि स्मृति सँ पर्यन्त एतेक ऊर्जा भेटि रहल अछि जे शब्द मे वर्णन करब कठिन अछि। एहि बीच स्नेहा झा (नेपालक एक चर्चित विदुषी संचारकर्मी) “प्राण सँ प्रिय राम हमरो प्राण सँ प्रिय राम” बोलक परातीक मुखड़ा शेयर कएने छलीह। हुनका सँ पूर्ण पाठ मांग कयल। ओ पठौलीह। पुनः भारती बहिन द्वारा एकटा आर महत्वपूर्ण “जुनि करू राम वियोग, हे जानकी, जुनि करू राम वियोग”, जाहि मे त्रिजटा जखन जानकी जी केँ अपहृता अवस्था मे लंकाक अशोक वाटिका मे बुझायल करथिन ताहि भाव केँ राखल गेल अछि, तहिना एक प्राप्ति भरद्वाज जी सेहो फेसबुक पर श्रीराम केँ वनवास जायकाल मे लोक-समाज द्वारा राजमहल सँ बाहर हुनकहि ओतय रुकबाक भाव केर पराती पठायल गेल अछि। हम एखन धरिक संकलन अहाँ सभक लेल सेहो राखि रहल छी। ई विधा एखन कम सुनय लेल भेटैत अछि। लगैत अछि जे बाबा-बाबी संग ई परम्परा सेहो लुप्त भऽ गेल। लेकिन, ई जियय, यैह अपील करब सब सँ।
१.पराती
प्राण सँ प्रिय राम,
हमरो, प्राण सँ प्रिय राम
बकसर सँ एक मुनिवर आयल, आयल अयोध्या धाम
देहु राजा राम-लक्ष्मण, जाहि सँ मोहि काम
हमरो, प्राण सँ प्रिय राम…
लेहु मुनिवर तुरंग गजरथ, वसन भूषण धाम
आउर इच्छा होए मुनिवर, लेहु अयोध्या धाम
हमरो, प्राण सँ प्रिय राम….
नहि हम लेब तुरंग गजरथ, वसन भूषण धाम
लेब हम बस राम-लक्ष्मण, ताहि सँ मोहि काम
हमरो, प्राण सँ प्रिय राम….
ताड़का खल अधम निसचर, देहु यज्ञ मे भंग
राम विनु बध करत के तैँ, देहु नृप मोहि संग
हमरो, प्राण सँ प्रिय राम….
मन मे तर्क करे राजा दशरथ, मुनि तप अग्नि समान
जो कदापी मोहि श्राप देता, जरत धन ओ धाम
हमरो, प्राण सँ प्रिय राम….
राम-लक्ष्मण के कहल राजा, जाउ मुनिजी के ग्राम
ताड़िका के मारि प्रभु पुनि, पलटि आउ निज धाम
हमरो, प्राण सँ प्रिय राम…
करी प्रणाम पितु मातु मुनि संग चलल लक्ष्मण राम,
तुलसीदास प्रभु तुम्हरे दरशके रहत नित दिन ध्यान,
हमरो, प्राण सँ प्रिय राम….
सुश्री Sneha जी द्वारा ई पराती उपलब्ध भेल अछि, भेटबो कयल प्रातःकाल केर समय मे। हार्दिक आभार स्नेहा जी! भगवती अहाँ केँ सदिखन प्रसन्न आ सफल राखथि।
अपन माय, काकी, बाबी लोकनिक मुंह सँ ई पराती बाल्यकालहि सँ सुनैत रहल छी। जेँ एहेन महत्वपूर्ण आध्यात्मिक भजन-कीर्तन-गायन केर अभ्यास पूर्वज लोकनि कयलनि तेँ हमरो मे किछु वैह अन्तर्शक्ति निहित अछि। आइ बड दिनक बाद बाबी आ माँ केर मुक्तकंठ पराती गायन स्वयं सेहो कयल। पुनः आभार स्नेहा जी!
हरिः हरः!!
जुनि करू राम वियोग
सुतल छलहुँ हम, सपन एक देखल
देखल अबध केर लोक
हे जानकी, जुनि करू राम वियोग….
दुइ परुष हम, आबैत देखल
एक श्यामल एक गोर
हे जानकी, जुनि करू राम वियोग…
लंकापुरी हम, जरैत देखल
निसिचर करय किलोल
हे जानकी, जुनि करू राम वियोग….
सेतु प्रबल हम, बान्हैत देखल
समुन्द्र मे उठय हिलोर
हे जानकी, जुनि करू राम वियोग….
तुलसीदास प्रभु, तुम्हरे दरस को
मारल रावण चोर
हे जानकी, जुनि करू राम वियोग…
आइ पुनः दोसर अनुपम पराती लिखिकय पठेलिह भारती आ से मानू हमरा फेर अपन बाल्यकाल में लय कय चलि गेल अछि, सोझाँ बाबी केँ गबैत देखि रहल छियनि, सुनैत सुनैत रियाज एतेक भ गेल अछि जे अपनो गुनगुना रहल छी।
हरिः हरः!!
होइत प्रात ओहि वन जायब, जाहां सीता राम
हे जननी हम ने जियब बिनु राम…….
हे जननी हम ने जियब बिनु राम……..
हे जननी हम ने जियब बिनु राम…….
हे जननी हम ने जियब बिनु राम…….
हे जननी हम ने जियब बिनु राम…….


text:
पतरातूक (हजारीबाग) विद्यापति पर्वक मंच पर आ जनवासा मे मधुपजी, मणिपद्मजीक संग किरणजी सँ भेल भेंट आ फेर किरणजीक गाम धर्मपुर(उजान) मे भेल विस्तृत गप्प-सप्प हमरा जीवनक एकटा पैघ उपलब्धि आ एहि संस्मरणक आधार थिक।
विद्रोह केँ अपना व्यक्तित्वक अविभाज्य अंग बनाक' ताजिनगी कायम राखब एकटा असाधारण गप्प थिक। डॉ० काञ्चीनाथ झा 'किरण'क नाम ताजिनगी धू-धू जरैत एकटा एहन हिमालयी व्यक्तित्वक पर्याय थिक,जे वर्तमान आ भविष्यक कतेको पीढीक प्रेरणा स्तम्भ बनल रहताह।तेँ हिनक परंपरा केँ अक्षुण्ण रखबाक बेगरता अछि।कथाकार,उपन्यासकार, कवि,नाटककार,स्पष्टवक्ता, संपादक,जनवादी साहित्यकार, मिथिला-मैथिलीक विरल योद्धा, एहि सभ पक्षक अद्भुत समन्वय भेटैछ, किरणजीक प्रभामय व्यक्तित्व मे।
मिथिला-मैथिली मे खरकट्टल पारंपरिक बीझ छोड़बैत,अदौकाल सँ मृत्यु धरि अनवरत संघर्षरत, किरणजी अन्यायक विरोध प्रत्येक डेग पर कयलनि।अपने अस्मिताक खोज मे फिकलो भेल,आजुक सम्पूर्ण पीढी,एहि किरण-पुञ्ज सँ प्रेरणा किऐक नहि ग्रहण करैछ?
जीवन आ साहित्य केँ एकाकार करयवला एहि महान चिन्तकक जीवन,मिथिला-मैथिली लेल होम भ' गेल।'कथा-किरण'क एक-एकटा कथाक माध्यमे,मैथिली-कथा केँ एक नव मोड़ देनिहार कथाकार, 'चन्द्रहण'क उपन्यासकार, 'विजेता विद्यापति'क नाटककार,शत्-शत् निबंधक गद्यकार, 'कतेक दिनक बाद' काव्य-संकलनक गंभीर प्रगतिशील कवि, 'पराशर' महाकाव्यक प्रणेता किरणजी मैथिली साहित्यक एकटा गंभीर हस्ताक्षर छथि।तथ्य त' ई थिक जे —
"एक 'मधुरमणि' लाख-लाख केर कथा बनल
व्यथा 'किरण' केर, 'कथा-किरण' केर कथा बनल
'पराशर' अमरत्व पाबि कृतकृत्य भेलाह
'कतेक दिनक बाद' सत्यवती केर कथा बनल
'चारि खून क्यो खोजनिहार नहि', 'ककरो छोड़त काल?'
'रत्नाकर जे धर्मक(?)' तकरे कथा बनल
'पराशर' आ गिदड़ - बिलाड़िक एक संग कवि
'मैथिल आँखि' मिथिला केँ देलनि,कथा बनल।"
— रमेश
हिनक काव्य मे गुणात्मक दृष्टिएँ जनवाद उभरि क' आयल अछि।हिनक साहित्य सुच्चा जनवादक सृष्टि करैछ।यात्रीजीक समकालीन आ अग्रज वैचारिक गुरूवत् छलाह। किरणजी यात्रीजीक ' जकर भाग्य मे हैत,से अण्डैल पोठी खैत' सँ असहमत होइत कहैत छथि — 'जे करत उद्योग से अण्डैल पोठी खैत'। एहि अर्थ मे एतेक प्रगतिशील विचारधारावला लोक आ साहित्यकार कम छथि।मैथिलीक अनेक तथाकथित जनवादी लेखकक ठोरे पर सँ जनवाद तूबैत छनि। हृदय सँ जनवादी स्वर,किरणेजी बहार कयलनि,जे सिद्धांत एवं व्यवहार ,साहित्य एवं जीवन,दुनू केँ,जनवादी दृष्टिकोणे जीलनि।
किरणजी जाहि सामन्तमय वातावरण मे ,सामन्ती समाज, साहित्य एवं धर्मक विरुद्ध शंख फुकलनि,से अनुपमेय अछि। हिनक प्रगतिशील रचना केँ स्व० रमानाथ झा संकीर्णतावश छापब अस्वीकार क' देलथिन। तेँ स्त्रोत्रियता आ जातिवादक ताजिनगी विरोध करैत रहि गेलाह,ई सुच्चा साम्यवादी।पी.एच.डी. डिग्री सेहो,संकीर्णताक कुंडली मारने बैसल साँपक विरुद्ध, एकटा विद्रोहेक उपलब्धि छल। अन्यथा, हिनका पी.एच.डी.क कोनो आवश्यकता अथवा व्यामोह नहि छलनि। पी.एच.डी. देबयवला विश्वविद्यालय स्वयं सम्मानित भेल।
एतेक धरि जे,जाहि पत्रिका 'मिथिला मोद'क प्रतिष्ठाता ई स्वयं छलाह,तकरो सहयोगीगण,हिनक प्रगतिशीलताक विरोधी छलाह। एहन सन परिस्थिति मे 'मोद'क दीपशिखा केँ प्रज्जवलित रखैत,अपन साहित्य,व्यक्तित्व आ मैथिलीक सेवाक व्रत राखब,बहुत दुष्कर छल,ताहि जमाना मे।
क्षमताक मोताबिक तैयो,हिनक साहित्यक ओतेक प्रस्फुटन नहि भ' सकल जतेक हेबाक चाहैत छल,तेँ ताहि लेल तत्कालीन हिन्दी-मानसिकता, हिन्दी-साम्राज्यवाद, सामन्ती अवशेष, अंग्रेजी सरकार,अंधविश्वासक अनवरत विरोध,मिथिला-मैथिलीक पछड़ल दशाक उन्नयन मे लागल हिनक आन्दोलनात्मक उर्ज्वस्विता ,गाम-गाम मे विद्यापति-पर्वक आयोजनक माध्यमे चेतना जगयबाक भागीरथ प्रयास एवं राग-दरबारी गबैत मैथिलीक प्रगतिशीलता-विरोधी तथाकथित साहित्यिक मठाधीशगणक गिरगिटी चरित्र आ प्रकाशनक समस्या, मुख्य रूपे जिम्मेदार छल।
डॉ० जयकान्त मिश्र सरसकवि ईशनाथ आ सुमनक अपेक्षा डॉ० किरणक कवि केँ गौण मानलनि कारण तहिया हिनकर बहुसंख्य कविता अप्रकाशित छल।तत्कालीन काव्यालोचकगण द्वारा तेँ सम्यक् मूल्यांकन नहि भ' सकल।आब तकर प्रकाशनोपरान्त हिनकर कवि केँ ,कतोओक स्थापित कविक हेतु चुनौती देब असंभव अछि। सुमनजीक संस्कृताह तत्सम-बहुल शब्दक काव्य-संसार मे,मैथिलीक 'इन्डीजेनस शब्द' केँ ताकय पड़त। मुदा किरणजीक काव्य मे ,मैथिली रहिते टा अछि।ओना संख्यात्मक आ संकीर्ण-दृष्टिक बदला, जँ गुणात्मक आ प्रगतिशील दृष्टिकोणक सार्वभौमिकता केँ स्वीकार कयल जाय,जे आजुक समयक आवाज आ प्रतिबद्धता अछि, तँ किरणजी सुमनजी किंवा ईशनाथ सँ कनेको झूस नहि ,बल्कि किरणजीक साहित्यक मूल्यांकन फेर सँ करय पड़त। आ तेँ मैथिलीक काव्य,कथा,निबंध आ महाकाव्यक विकासयात्राक पूनर्मूल्यांकनक बेगरता बुझाइछ।
किरणजीक समकालीन अनेक लेखक कालातीत भेल छथि। ओना अपना-अपना स्थान पर तैयो पूज्य से दीगर बात।ई लोकनि इतिहासक वस्तु बनल छथि। मुदा किरणजीक साहित्यकारक प्रतिबद्धता, आम-लोकक दुख-दर्दक प्रति छैक। तेँ भविष्य डॉ० किरणेक छनि।ओना डॉ० जयकान्त मिश्र पुन: इतिहास-लेखनक आवश्यकता केँ स्वयं स्वीकार कयने छलाह। तेँ कोनो- ने- कोनो पीढी ,किरणजीक सम्यक् मूल्यांकन अवश्य करत। ओना अशोकजीक 'प्रतिमान'क आयोजन आ मोहन भारद्वाजक संपादन मे छपल 'किरण' ताहि दिशा मे उठाओल ठोस डेग थिक।किरणजीक एहि अवदान केँ स्वीकार करबा मे,ककरहु कोनो तारतम्य नहि हेतैक ,जे ओ मैथिली साहित्य-आन्दोलनक समाजवादी धारा केँ सम्पुष्ट कए,मैथिली साहित्य केँ जनवादक अत्याधुनिक पथ पर अग्रसारित कयलनि आ ओकरा रजनी-सजनीक आक्षेप सँ मुक्त करबा मे अपन अमूल्य योगदान देलनि।
परंपरागत भारतीय समाजक विकृति सभक घोर विरोधी,किरणजी सनातन धर्म, वर्ण-व्यवस्था, कर्मकाण्ड आदि पर सदा चोट करैत रहलाह। एतेक धरि जे मृत्युकाल मे तुलसीक पात आ गंगाजलक अपेक्षा,चारि बुन्न माँछक झोड़ पीब' चाहैत छलाह,जाहि सँ मृत्युक क्षण किछु पैघ भ' जाय।संघर्षक ई चरम सीमा थीक।प्रगतिवादक ई चरम सीमा थीक।संघर्ष आ प्रगतिवादक पर्याय कहल जयवाक चाही हिनका।जनउ रखबाक कोनो बाध्यता नहि, श्राद्ध-कर्मक कोनो इच्छा नहि। चार्वाक्य सँ कनियो कम नास्तिक नहि। 'ऊँ मधु-मधु मधुवाता ऋतायते,मधुक्षरन्ति सिन्धवः' सनक विशुद्ध वसन्त-वर्णनक श्राद्धकर्मक संग अतादात्म्यता,अप्रासांगिकता आ अनावश्यकताक,समीचीन तर्कवेत्ता,विधवा-विवाहक ओकालति कयनिहार आ व्यावहारिक रुपेँ सम्पादित करौनिहार,वैदिक-रीतिक परंपरागत विवाहक विरोधी किरणजी एकटा धह-धह जरैत काया केँ जीलनि। संघर्ष आ प्रगतिवादक, एकटा मीलक पाथर गारलनि। अतीतक भारतीय नारीक दुर्दशा, धर्म-पुराण- सतीत्व-मर्यादाक नाम पर नारीक बहुरंगी शोषणक ई विरोध-मूर्ति,मैथिलानी केँ घोघ उठयबाक आह्वान करैत छलाह। मात्र चार्वाक्य, महावीर आ बुद्ध केँ इमानदार दार्शनिक माननिहार किरणजी धर्मनिरपेक्षताक प्रतिमूर्ति छलाह।समाज, साहित्य आ जीवन पर सँ विकृत राजनीतिवादी धर्मक प्रभुत्वक संहार लेल कटिबद्ध किरणजी वस्तुतः धर्मनिरपेक्ष छलाह।
किरणजी मैथिलीमय एवं काव्यमय रहबाक कारणे, बहुत दिन धरि वैदगिरी नहि क' सकलाह। काशी- प्रवास मे अनेक तीत-मीठ अनुभवक बीच,नवीन स्वरे 'मोद'क प्रकाशनक जोगार कए,सर्वत्र पसरल हिन्दीक कुहेस केँ, ओ फाड़लनि। किरणक सिवा कुहेस केँ आन के फाड़ितय?
"धोन्हि फाड़वाक छलनि, 'किरण' बनि एलाह।
धोन्हि फाटि गेल तखन किरण चलि गेलाह।
लोभ- लाभ त्यागि ओ दधीचि बनि गेलाह।
हाड़ - हाड़ दान क' मनीषी बनि गेलाह।
संघर्षक मूर्ति ओ ओही मे रमि गेलाह।
गिरगिटी चरित्र केँ क्षणे मे गमि गेलाह।
शोषण - अन्याय के विरुद्ध तनि गेलाह।
सुच्चा - समाजवादी किरण बनि गेलाह।
गाम - घर दलित - वर्ग बीच सनि गेलाह।
मूल्य आ यथार्थ केर बिम्ब जनि भेलाह।"
— रमेश
मातृभाषाक प्रति किरणजीक प्रेम अतुलनीय छल।हिनक विचार मे अपना भाषा लेल जकरा प्रतिबद्धता आ दरेग नहि छैक,से ककरो आँखिक नोर कोना क' पोछत? जन-भाषाक उपेक्षा आ जनवादी साहित्यक रचना,एके संग संभव नहि। तेँ हिन्दीक स्पष्ट विरोध,मैथिलीक अस्तित्व-रक्षा हेतु,ई आवश्यक मानैत छलाह। जाधरि एहि अलच्छी केँ बाढ़नि मारि मिथिला सँ नहि निकालल जायत,मैथिली प्रतिष्ठिता नहि होयतीह,उपेक्षिता रहतीह।हिन्दी आ उर्दूक आत्मा एक अछि,जकर साम्राज्यवादक समाप्ति, ई आवश्यक मानैत छलाह।
किरणजी स्वयं स्वतंत्रता सेनानी रहलाह। मुदा स्वराज-प्राप्तिक पश्चात अंग्रेजी,सामन्ती आ साम्राज्यवादी मनोवृत्तिक शिकंजा मे जकड़ल तथाकथित भारतीय आ मैथिली प्रबुद्ध-वर्ग,खासक' नेतृत्व-वर्ग, मिथिले मे मैथिलीक उपेक्षा करए लागल। नेता लोकनि अपना चिनबारि पर हिन्दी -उर्दू दरड़बाक लज्जाहीन प्रयास करैत छलाह। किरणजी एहि प्रवृतिक सफल विरोध कयलनि,जकर परिणाम आइ किछु-किछु देखए मे अबैछ। आब चुनावक प्रचार मैथिलीयो मे थोड़ेक होइत अछि।
भाषाधार प्रान्तक निर्माण-काल मे मिथिला राज्यक निर्माणक हिनक मांग केँ सोसलिस्ट पार्टी नहि गछलक, तेँ ई ओहि सँ असम्पृक्त भ' गेलाह। हिनक प्रसिद्ध एवं सुस्पष्ट विचार अछि जे,जाधरि मिथिलाक नाम,भारतक मानचित्र पर नहि पड़तैक,ताधरि मैथिली अमरलत्ती जकाँ निराधार लतरैत रहतीह।जाहि अंचलक भाषा ,एकोटा विधायक नहि अपनौतैक,से अंचल ओहि राज्य मे नहि रहि सकैछ। मिथिला-राज्यक चर्च एखनहुँ बहुत मैथिल केँ नहि अरघैत छनि। मिथिला-प्रान्तक निर्माण हेतु 1952 ई. मे दरभंगा टाउन-हॉल मे पहिल सभाक आयोजन किरणजी, डॉ० लक्ष्मण झा आ सुमनजी कएने छलाह। ई चर्च कहियो बन्द नहि भ' सकैछ। जाधरि मैथिलीक अस्तित्वक चिन्ता रहतैक,मिथिला-राज्यक मांग उमड़ि-उमड़ि क' अबिते रहतैक। मैथिली केँ दबाक' ,बहुतो दिन धरि नहि राखल जा सकैत छै। एकरा अपन स्वरुप छैक,साहित्य छैक,भूभाग छैक।लोक,चेतना,संघर्ष आ मान्यताक हेतु तय कयल गेल,बड़ी दूरक यात्रा छैक। तेँ एकर नक्शा एकदिन बनिक' रहतैक।एकरा भारतीय संविधान मे जगह भेटि क' रहतैक। जनजीवन केँ एक सूत्र मे बन्हवाक सामर्थ्य भाषा मे होइ छै,धर्म मे नहि। मैथिली,मिथिलाक सिमेन्टिंग फोर्स थीक,हिन्दी, उर्दू किंवा सनातन धर्म नहि। मैथिलीक बिना मिथिलाक विकासक भवन ठाढ़ कयनाइ बुद्धिजीवीक भ्रमजाल आ सरकारी ठकपनी थीक। एहेन ठोस आ क्रान्तिकारी विचारक किरणजी केँ मैथिलीक इमानदार आ नि:स्वार्थ सेनापति हेवाक गौरव प्राप्त छनि।
मिथिला-मैथिलीक समक्ष अनगनित समस्या आ अपन अनवरत संघर्ष- दुनूक अस्तित्व एकहि संग स्वीकार करैत,किरणजी मैथिली पत्रकारिताक अद्यावधिक दुःस्थिति सँ क्षुब्ध छलाह। मैथिली-अकादमीक पथभ्रष्टता सँ क्षुब्ध छलाह।मैथिलीक वर्तमान केँ समस्याच्छादित मानितो,मैथिलीक भविष्य केँ ई उज्ज्वल मानैत छलाह। मैथिली पत्र-पत्रिकाक प्रति हिनक ममत्व 'माटिपानि'क प्रवेशांक मे प्रकाशित हिनक पत्र सँ स्पष्ट अछि- "ओना त' हिन्दी-पत्रक पूँजीक संग लड़ब कठिन अछि मुदा संघर्ष तँ करबाक अछिए।हिन्दी ओ हमर सभक पत्रक परिस्थितिक भिन्नताक ध्यान राखए पड़त। हिन्दी केँ साम्राज्यवादी क्षेत्र छैक - हमरा सांस्कृतिक एवं ऐतिहासिक। हिन्दी केँ कोनो संस्कृति नहि छैक,जकर रक्षा करब लक्ष्य राखत। हमरा लोकनि केँ अपन संस्कृति अछि। हिन्दी-पत्र केँ नफा लेल ग्राहक टा चाहिऐक। हमरा लोकनि केँ अँखिगर चरित्रवान नागरिकक निर्माण करबाक अछि,जे मैथिल संस्कृतिक निर्वाह करैत सय प्रतिशत मैथिल रहय,भारतीय रहय,मानव रहय। हम त' पत्रक ग्राहक बनायब असल सहयोग मानैत छी, से एहि जर्जर शरीरे कतेक भ' सकत,कोना कहू?" जमीनी आ तृणमूली मैथिलपन (मिथिलाक सभ जातिवर्ग आ धर्मक लेल) केँ ओ 'मैथिल आँखि' कहलनि जे मिथिला समाजक मूल्यांकन लेल, मैथिली रचना मे अनबाक लेल आ मैथिली आलोचना मे मूल्यांकन-प्रणाली एवं नव मानदंड बनेबाक लेल किरणजी स्थापित कयलनि। अशोक जी तकरे उपयोग मैथिली आलोचना मे (कथा मे नहि) 'मैथिल आँखि' कहिक' क' रहल छथि। शिवशंकर श्रीनिवास ,एहि निबंधक लेखक आ अन्य लेखक ताहि 'मैथिल आँखि'क उपयोग अपन कथा-कविता मे आ समीक्षा-आलोचना मे क' रहल छथि। से थिक मिथिलाक माटि-पानि केँ चिन्हबाक आँखि।
किरणजी लेखकक रूप मे मैथिलीक बहुत सेवा कयलनि।किन्तु अपना-आप केँ सेहो ओ लेखक सँ बेसी मैथिलीक सिपाही मानैत छलाह। कोनो दायित्व देवता-पितरक नाम पर लादि स्वयं निश्चिन्त भ' जायब-बालु मे मुँह नुकाए बिहाड़ि सँ बँचबाक शुतुरमुर्गी प्रवृत्ति थीक- जकर किरणजी अदौकाल सँ विरोधी छलाह। तेँ समस्त जिनगीक नीक बेजायक उत्तरदायित्व अपना ऊपर स्वीकारि,धर्म,देवता आ भाग्यक महत्व केँ ओ नकारि देलनि,से उचिते। प्रत्येक बन्धन सँ मुक्त भए मिथिला-मैथिलीक हेतु संघर्षरत हेबाक हकार बिलहैत,ओ प्रवाह केँ बनौने राखए चाहैत छलाह। युवावर्ग केँ आगाँ अयबाक हिनक आह्वान अति ओजपूर्ण छल।
"माटिक महादेव बहुत पूजल गेलाह।आब मनुक्ख पूजल जाय।"— ई उक्ति मैथिली-मिथिलाक स्वनामधन्य सेनानी किरणेजीक भ' सकैछ। मुसहरी मे जा क' ठेहुनिया मारि कान पर हाथ राखि क' किरणजी महराइ गबैत छलाह।तेहन आओर कियो नहि भेल। एहि दधीचिक मूल्यांकन बइमान साहित्य-संवर्ग की करत ?
रमेश
साहित्य-संस्कृति आ समाजक इतिहास ओ वर्तमानक गम्भीर अध्ययन, जिनगीक विशद अनुभव, चौंचक विवेक-सम्मत ओ प्रगतिशील दृष्टि-बोध एवं फरिछायल वैचारिकता सँ जाहि कोटिक लेखक बनैत छैक, से छथि रमेश। मैथिली साहित्य मे पछिला सदीक आठम दशकक आमद एहि बहु-विधावादी लेखकक यू.एस.पी. छन्हि - हिनक प्रयोगधर्मिता। हिनक गजल होनि, कविता होनि वा कि कथा, कथ्य, शिल्प-शैली आ भाषा सभ स्तर पर ई नव-प्रयोग करबाक चुनौती आ जोखिम लैत रहलाह अछि। नवतूरक लेखन पर धुरझार समीक्षा लिखनिहार एहि विधाक ई विरल लेखक छथि। एखन धरि हिनक जमा पन्द्रह गोट मूल-पोथी प्रकाशित छनि, जाहि मे गजल संग्रह (नागफेनी), कविता संग्रह (संगोर, कोसी-घाटी सभ्यता, पाथर पर दूभि, काव्यद्वीपक ओहि पार, कविता-समय), गद्य-कविता संग्रह (समवेत स्वरक आगू), दीर्घ-कविता संग्रह (यथास्थितिक बादक लेल), कथा संग्रह (समाँग, समानान्तर, दखल, समकालीन नाटक, कथा-समय) आ समीक्षा संग्रह (प्रतिक्रिया, निकती) सभ अछि। हिनक सम्पादन-सहयोग मे सेहो विभिन्न विधाक पाँच गोट पोथी प्रकाशित अछि। हिनक दू गोट कविता संग्रहक हिन्दी-अनुवाद प्रकाशित भेल अछि। डॉ. इन्द्रकांत झा सम्मान (विद्यापति सेवा संस्थान, दरभंगा), तिरहुत साहित्य सम्मान (मिथिला सांस्कृतिक परिषद, हैदराबाद) आ मिथिला जनचेतना सम्मान (मिथिला लेखक संघ, दरभंगा) सँ सम्मानित लेखक रमेश सम्प्रति दरभंगा मे रहैत छथि । हिनका सँ +91-7352997069 पर सम्पर्क कयल जा सकैछ ।
नोट : ई लेख देसिल बयना, हैदराबादक पत्रिकाक अगस्त, 2020 अंक मे प्रकाशित अछि ।


text:
अखिलेश कुमार मिश्रा।
मिथिलाक जे भौगोलिक स्थिति अछि से उत्तर हिमालय, दक्षिण गंगा, पूरब कोशी आ पश्चिम गंडक तक अछि। बीच कमला-बलान आ बागमती नदी सेहो अप्पन जल सँ अहि धरा कें सिंचित करैत छैथि। अर्थात ई क्षेत्र सदा प्राकीर्तिक रूप सँ परिपूर्ण रहल अछि। ई प्रकृति प्रेम एतुका हरेक पाबनि-तिहार में रचल बसल अछि। सभ पाबनि-तिहारक प्रकृति प्रेम के वर्णन संक्षेप में प्रस्तुत अछि। चैत महिनाक संक्रान्ति आ ओक्कर प्रातः जुड़ शीतल मनाओल जाइत अछि। अहि पाबनि में सभ पोखड़ि इनार के सफाई, गाछ वृक्ष कें जल सँ सिंचित केनाइ, धूल माटि सँ खेल केनाइ, माटिक बनल घैल दान केनाइ इत्यादि प्रकृति प्रेम के ही द्योतक अछि। रामनवमी आ हनुमान जयन्ती सेहो चैत में होइत अछि। अहि में भगवान राम आ बजरंगबली के जन्मोत्सव मनबैत छी। बैसाख में अक्षय तृतीया में सभ प्यासल आ अन्य के सरबत (गुड़ आ नेबो बाला) पिएनाइ। जेठ महिनाक अमावस्या कs बरसाइत मनाओल जाइत अछि। अहि पाबनि में वरक गाछ कें पूजा होइत अछि संगहि नाग-नागिन कें सेहो। पूजा में प्रयोग होब बाला बीऐन, गुड़, अंकुरित चना, आम आ घरेलू कपड़ा सँ निर्मित कनियाँ पूतरा सभ प्रकृति प्रेमक ही द्योतक अछि। आषाढ़ महीनाक अरदरा में पातरि हो अथवा देवशयनी एकादसी व्रत या आषाढ़ी पूर्णिमाक पूजा, साओन महीना में नाग पंचमी आ मधुश्रावणी में बिषहरि के पूजा पूर्ण रूपेण ही प्रकृति पूजा ही अछि। भादव महीना में जन्माष्टमी, कुशोत्पाटनी अमावस्या (विशेष क), चौरचन, राखी आदि में बिधि विधान सभ प्रकृति सँ जुड़ल ही पूजा अछि। आसिन महिनाक पितृपक्ष में पितर सभ कें याद केनाइ, जितया पाबनि आ माछ मड़ुआक भोजन, खैर तेल सँ झिमनी पात पर पूजन, दुर्गा पूजाक दसो दिनक माताक सविधि पूजा आ कोजगराक हरेक गति-बिधि तs प्रकृति प्रेम ही दरसाबैत अछि। दुर्गापूजा में सप्तमी/अष्टमी के राति में तs एक विशिष्ट पूजा व्यास (गीदड़) पूजन सेहो होइत अछि। अहि में माछ भात लs कs राति में व्यासजीक बीहरि सामने राखs पड़ैत अछि। अन्य पूजा में भगवतीक समक्ष काँच नारियल, कुमहर, कुसियार अन्य बलि पड़नाई, बेल निमंत्रण, बेलतोड़ी सभ तs प्रकृति स्नेह ही दरसावैत अछि। सभ पवित्र महीना कातिक में दियाबाती, गोवर्धन पूजा, भरदुतिया, महान पाबनि छैठि, देवउठनी एकादशी आ सामा चकेवाक पूजा, कतिकी पूर्णिमाक स्नान आदि एहेन बिधि अछि जे सिर्फ आ सिर्फ मिथिले में भेंटत। सभ पूजा तs प्रकृति प्रेम ही दर्शाबैत अछि। छैठि तs एहेन पाबनि अछि जाहि में साक्षात मूर्त भगवान भास्कर के आराधना कैल जाइत अछि। अहि पूजा के एक एक बिधि तs विलक्षण रूप सँ प्राकृतिक पूजा ही अछि। आगहन महीना में मिथिलांचल में धानकटी अप्पन चरम पर रहैत अछि अहि महिनाक विशेष पावनि नवान्न आ धात्री गाछक नीचा में ब्राम्हण भोजन अछि। पूस महीना में जाड़ बेसी रहक कारण कुनो विशेष पाबनि नै।माघ में तीला संक्रांति अछि जाहि में भोरे स्नान, तिल आ चुरा गुड़ सँ निर्मित लाई, उड़िद दालि बाला खिचड़ी समयानुकूल ही होइत अछि जे कि पूर्णतया प्रकृति सँ जुड़ल अछि। सरस्वती पूजा सेहो माघ में ही मनाओल जाइत अछि जाहि में पूजा अर्चना आ प्रसाद पूर्णतया प्रकृति पर ही निर्भर अछि। फागुन महीना में शिवरात्रि आ होलिका दहन मनाओल जाइत अछि। फगुआ चैत कृष्ण के प्रतिपदा क होइत अछि। देखल जाय तs मिथिलांचल के घरही तुलसी गाछक नियमित पूजा, पीपल गाछक पूजा, उपनयन संस्कार में मरबा बनेनाइ, माटि मंगल, आम मौह पूजन आ रातिम सभ त प्रकृति प्रेम ही देखबैत अछि। विवाह संस्कार सँ पहिने आम-मौह संगे पूजनाई सेहो ऐह थिक। मृत्य पर्यन्त सभ संस्कार तs प्रकृति प्रेम ही अछि। जतेक पेटिंग अछि सभ पूर्णतया प्राकीर्तिक रंग सँ ही बनाओल जाइत जे कि विश्वविख्यात अछि।


text:
— उग्रनाथ झा।
मिथिला आदि काल स विद्या वैभव कला संस्कृति के क्षेत्र में अग्रणी रहल अछी। आई हमरा लोकनी बात करब मिथिला के कला जे की गृह उद्योगक रूप में जीविका के निसन खंभ भए सकैत अछी । जे आदि काल स मैथिलानी के प्रथिमिक शिक्षा रहल अछी । जहन कोनो भी मैथिल नारी के परिचय होई छल त भानस भात आ लुरी व्यवहार(व्यावहारिक शिक्षा)के जरूर चर्चा होई छल । मैथिल नारी पाक कला, चित्र कला आ लोक गायन में पटु होई छली । जेकरा वर्तमान में स्थानीय उपेक्षा के चोट स धार कुंद भेल छल मुदा निकट भविष्य में जनजागृति आशक नव किरीन प्रदान केलक अछी। कहबा में कोनो असोकर्ज नही जे मिथिला के कोहबर, मरवा अरिपन लेखन हो वा सिक्की, मौनी ,पथिया निर्माण हो वा अचार, चटनी , पापड़ , अदौरी , तिसियौरी, दनौरी, तिलौरी निर्माण प्राचीन काल स प्रचलित अछी। मैथिल नारी मैकाले शिक्षा में निपुण होथी वा नही होथी लेकिन एह सामाजिक शिक्षा में जरूर निपुण रहई छली। घर घर में एही तरहक कला पूर्ण सिद्ध हस्त स्थापित छल मुदा ज अभाव छल त एकरा व्यवसायिक स्वरूप देवक दृढ़ इच्छाके । एही तरह उत्पादनके लोक निज घर तक अथवा सर सनेश तक समेटने रहल । सामाजिक लोक लाज के सीमा में ओझरायल ई लोक कला बनी रही गेल । जीविका के साधन नही बनी सकल। जीविका के साधन के अपार संभावना एखन तक अधर में लटकल अछी। एकर मुख्य कारण स्थानिय लोकनी के स्वउत्पाद के प्रति रुचि के कमी । घर घर में एह के उपलब्धता के कारण स्थानीय स्तर पर खरीददारक अभाव रहैत छल । ज खरीददार भेटल त संकोच वश बेचब कोना । मुदा आब ई सब समस्या समाज में नही रहल । ई धारणा बहुत हद टूटी चुकल अछी । आई मिथिला के भीत पर लिखाए वाला कोहबर (मिथिला पेंटिंग)राष्ट्रिय अंतर्राष्ट्रीय बाजार पहुचल। कलाकार सब गरिमामय पुरस्कार स सम्मानित भेला । सोचनीय प्रश्न छै जिनकर दृष्टि ऐही आलौकिक उपलब्धि लेल स्वप्न देखने होयत हुंकर सपना साकार करबा लेल कतेक संघर्ष भेल होएत । जे आई कलाकारे के नही बल्कि ऐ स लागल हर कर्मी के मजबूत आर्थिक सबलता प्रदान क रहल छै।
वर्तमान मिथिला विकाशवादी दौर के धावक बनल अछी । शहरी चलन में चलैत पुनः लौट रहल अछी सबिकाहा रास्ता पर। रसायनिक उत्पाद , फास्ट फूड , सिथेटिक उत्पाद स मुंह मोरी पुनः जैविक उत्पाद , होम मेड फूड , जैव आधारित क्रियाकलाप पर जोर द रहल अछी। ऐ परिस्थिति के देखैत ई कहबा में अतिश्योक्ति नहीं जे मिथिला के पुरातन गृह निर्मित उत्पाद के बाजारी कारण के अपार संभावना छै । अब मिथिला में पहिले वाला स्थित नही जे घर घर में पाग, जनेऊ, मिथिला पेंटिंग , अदौरी,दानौरी, कुमरौरी, तिसीयौरी, तिलौरी, अचार, इत्यादि बनैत होय। जाहि स क्रेता के कमी हो। अगर ऐ क्षेत्र में उचित निवेश क उत्पादन के बढ़ावा देल जाए त अपेक्षित सफलता भेटत। जे सिर्फ निवेशक संग संग बहुत के चूल्हा में चमक लाबी सकै छै। बहुत मिथिलाबासी ऐ दिस आकृष्ट भ प्रयासरत छैथ , मुदा अपेक्षित सफलता नहीं भेटाई छै किएक त व्यापार के प्राथमिक क्षेत्र मिथिला में ओहि उत्पाद के प्रयोग करबा स ओकर गुणवत्ता के जांच कारायबाला मठाधीस सब के कमी नही छै। किए त मिथिला के कहावत छै “बारीक पटुआ तीत ” जे एखनो स्वउद्यमी के मनोबल नीचा कराई छै।
ओना विगत चारी पांच साल में मिथिला में लघु उद्यम के प्रति मैथीलक लगाव बढ़ल अछी ।जे उज्ज्वल भविष्य के तरफ इशारा करैत अछी , क्रेता वर्ग स से आग्रह जे निज क्षेत्रीय उत्पाद के बढ़ावा दिया , गुणवत्ता विकास हेतु फीडबैक दिया । अनर्गल टिप्पणी सौ हतोशाह नही करी। त निश्चित रूप स मिथिला के गृह निर्मित सामग्री वैश्विक स्तर पर अपन पहचान बनाओत।
जय जगैत मिथिला ।🙏🏼


text:
पटना। चाहे थाना स पासपोर्ट क लेल जांच क मामला हुए, पेंशन, छात्रवृत्ति, बिजली कनेक्शन या जनता स जुडल एहने कोनो दोसर मसला- लोक सेवक कए इ सब काज समयबद्ध तरीका स पूरा करब आब मजबूरी भ जाएत। एकरा लेल राज्य सरकार राइट टू सर्विस एक्ट लागू करबाक तैयारी मे अछि। काज निपटेबा मे अगर विलंब भेल, त जिम्मेदार अधिकारी-कर्मचारी कए जेब स हर्जाना अदा करए पडत।
दरअसल, भारी जनादेश क बाद मुख्यमंत्री नीतीश कुमार जनता स कैल वायदा कए पूरा करबाक एजेंडा मे जुटि गेला अछि। इ ओकरे हिस्सा छी। कहल जा रहल अछि जे बिजली क कनेक्शन लेबाक हुए, थाना स पासपोर्ट वेरिफिकेशन, छात्रवृत्ति, पेंशन या आम आदमी क बुनियादी जरूरत स जुड़ल मामला-आब सबटा काज लेल समय सीमा तय भ जाएत। एकरा लेल राइट टू सर्विस एक्ट लागू करबाक प्रक्रिया शुरू करि देल गेल अछि। मुख्य सचिव विभागीय सचिव क संग एहि मुद्दा पर बैठक करि एकरा लागू करबाक व्यवस्था करि रहल छथि। दोसर दिस नीतीश कुमार सामान्य प्रशासन विभाग आओर योजना विभाग क समीक्षा सेहो केलथि आ जरूरी निर्देश देलथि अछि।
योजना विभाग क समीक्षा क दौरान ज्ञात भेल जे चालू वित्ताीय वर्ष क योजना राशि क एखनधरि 42 फीसदी टका खर्च भ सकल अछि। मुख्यमंत्री निर्देश देला अछि जे प्राथमिकता क आधार पर बिजली, भवन आ खाद्य सुरक्षा क क्षेत्र मे खर्च कैल जाए। मुख्यमंत्री सामान्य प्रशासन विभाग क समीक्षा क दौरान आम जनता स जुड़ल डिलिवरी सिस्टम कए दुरुस्त करबाक सेहो निर्देश देलथि।


text:
मधुबनी, जनबरी ८, २०१६. मैथिली जिन्दाबाद!!
नवारम्भ प्रकाशन केर तत्त्वावधान मे आइ मधुबनीक विवेकपुरम् मे ग्रियर्सन जयन्ति मनाओल गेल। एहि अवसर पर मैथिली साहित्यिकारक संग मधुबनीक संचारकर्मी – स्रष्टा – विद्वान् लोकनिक उपस्थिति छल।
एहि अवसर पर राखल गेल विचार गोष्ठीक अध्यक्षता मैथिलीक चर्चित साहित्यकार श्याम दरिहरे कएलनि, डा. रमानन्द झा रमण केर मुख्य आतिथ्य रहल जखन कि कार्यक्रमक संयोजन तथा संचालन परिकल्पनाकार अजित आजाद कएने छलाह।
डा. जार्ज अब्राहम ग्रियर्सनक कृतित्व पर प्रकाश दैत डा. रमानन्द झा रमण कहलनि जे मैथिली भाषा वास्ते अत्यन्त महत्वपूर्ण कार्य जे जैंह-तैंह छितरायल छल तेकरा सब केँ समेटैत शब्दकोश, व्याकरण, उच्चारण आदि विभिन्न आधारभूत विधा पर भाषाविद् ग्रियर्सन केर अविस्मरणीय-अकाट्य योगदान अछि। हुनकर विभिन्न योगदान पर एकटा कार्यपत्र सेहो डा. रमण द्वारा राखल गेल छल जाहि मे ग्रियर्सन केर संपूर्ण योगदानक एकटा छोट समीक्षा समेटल देखल गेल। डा. रमण ग्रियर्सनक विभिन्न महत्वपूर्ण कार्य केँ अंग्रेजी सँ मैथिली मे अनुवाद करबैत ओकरा आगामी पीढी लेल संरक्षित रखबाक रहस्योद्घाटन कएलनि।
चेतना समिति पटना केर एहि दिशा मे बढाओल गेल डेग निश्चित रूप सँ मैथिली केँ संविधान मे सम्मानित प्रतिष्ठापन करेलक से ओ कहलैन। पं. गोविन्द झा द्वारा डा. ग्रियर्सनक विभिन्न अंग्रेजी कार्यक अनुवाद मैथिली मे कैल गेल। एखन आरो किछु कार्य प्रकाशनाधीन अछि। एहि वर्ष सेहो हुनकर किछु कृतित्वक प्रकाशन मैथिलीभाषी लेल कैल जायत। एहेन-एहेन बहुत रास विद्वद् कार्य निरंतरता मे रहबाक बात डा. रमण द्वारा सभा केँ जानकारी कराओल गेल छल।
कार्यक्रम मे सहभागी मैथिली जिन्दाबाद केर संपादक तथा मैथिली-मिथिला अभियानी प्रवीण नारायण चौधरी डा. जार्ज अब्राहम ग्रियर्सन जे आयरलैन्ड सँ रहितो अपन विशिष्ट शोध-क्षमता सँ मैथिली तथा मिथिला केँ विश्वपटल पर पहुँचेलनि तिनका शब्द-श्रद्धांजलि अर्पण करैत वर्तमान युग मे सेहो अनेक पुत्र मे ग्रियर्सनक आत्मा प्रवेश करबाक दरकार रहबाक बात कहलनि। स्वयं अजित आजाद केर उदाहरण दैत शुरुआत ओत्तहि सँ होयबाक बात कहैत डा. ग्रियर्सन समान निरंतर शोध आ स्वयंसेवा-स्वसंरक्षण सँ मैथिलीक कल्याण होयत ओ कहलैन।
निश्चित रूप सँ अजित आजाद केँ युवातुर मैथिलीभाषी लेल डा. ग्रियर्सन समान मूल्यवान् आ समर्पित मैथिली भाषा-साहित्य-संस्कृति केर प्रचारक आ अभियान संचालक मानल जाएछ। निरंतर हुनकर शोध आ सक्रियता सँ मैथिली भाषा आ साहित्य केँ नव सम्मान प्राप्त भऽ रहल अछि। एकर अन्तिम उदाहरण हुनकर पैछला किछुए समय सँ मधुबनी मे रहब शुरु कएला सँ मैथिलीक अवस्था मे उल्लेखनीय सुधारक उदाहरण सेहो देल गेल। डा. ग्रियर्सनक जन्म-जयन्ति मनेबाक मुख्य उद्देश्य यैह अछि जे वर्तमान पीढी ई बुझैथ कि एकटा विदेशक भूमि सँ आइसीएस (इन्डियन सिविल सर्विस) पास युवा स्रष्टा जखन एहि मिथिला भूमिक मर्म-मूल्य-मान्यता प्रति आस्था व सेवाक भाव राखि सकैत अछि, तखन स्वयं मैथिलीभाषी स्रष्टा व सक्षम व्यक्तित्व पर कतेक बेसी भार अछि ई आत्मसात करब। वर्तमान कठिन समय जाहि मे अपनहि भाषा व संस्कृति पर लोकपलायन सँ बवंडर मचल अछि, एहेन समय स्वयं मैथिलीभाषी केँ डा. ग्रियर्सन बनिकय कर्तब्य निर्वहन करय पड़त। अपन-अपन भूमिका सँ एहि पौराणिक पहिचान सम्पन्न संस्कृति-सभ्यता केँ बचाबय पड़त। – डा. ग्रियर्सनक वर्तमान प्रासंगिकता पर प्रवीण नारायण चौधरी अपन भावना विस्तार सँ एहि रूप मे रखलनि।
तदोपरान्त डा. चन्द्रमणि झा द्वारा एहि आयोजन केँ अपन सपना साकार होयब समान भेल कहैत हुनका द्वारा डा. ग्रियर्सनक भूमिका पर प्रकाश देल गेल छल। जहिना ओ गीतकार छथि, स्वयं गबितो छथि, किछु ताहि लयात्मक सुर मे डा. चन्द्रमणि सभाकेँ अपन संबोधन सँ मंत्रमुग्ध कएने छलाह। ओ कहलैन जे डा. ग्रियर्सनक जन्म-जयन्ति मनेबाक कारण अनेक अछि, लेकिन किछु विन्दु जेना विश्विख्यात ट्रिनिटी क़ॉलेज, डब्लिन मे पढ़ाइ करैत संस्कृत साहित्यक हेतु पुरस्कृत होयब, इंडियन सिविल सेवा मे उत्तीर्ण भए आइरिश भाषाविद् बिहार मे पदस्थापित होयब, मधुबनी मे सेहो पदस्थापित होयब आ’ मिथिलाक संस्कार आ’ मैथिली भाषा पर बहुत किछु लिखैत रहब, हिनकर लिखल अनेक पोथी मे A Linguistic Survey of India, Maithili Chrestomathy and Vocabulary, Bihar Peasant Life हमरा सभक सांस्कारिक, भाषाई जीवन केँ उजागर करैत अछि – आर ई समस्त योगदान सँ मिथिला विश्व मानचित्र पर प्रचारित-प्रसारित भेल अछि।
डा. ग्रियर्सनक शोधपूर्वमिथिला केँ तिरहुत कहल जाइत छल आ’ मैथिली केँ तिरहुता। सोचि सकैत छी जे ग्रियर्सन कतेक पैघ भाषाई आ’ सांस्कृतिक अन्वेषक छलाह। हमरा सभक सोच बदलि देलनि। ओना, ओ हमरासभक मरणोपरांत होमयवला विकट कर्मकांडक विरोधी छलाह जकरा हमरालोकनि आइ धरि सीधा स्वर्ग जयबाक कर्म मानि रहल छी। – डा. चन्द्रमणि कहलनि। हुनका द्वारा ओ स्मृति सेहो सभाक सोझाँ राखल गेल जे बेनीपट्टी विधानसभाक माननीय भूतपूर्व विधायक श्री बिनोद नारायण झा जे भाजपाक प्रदेश प्रवक्ता छथि आ’ वस्तुतः एहि सब बातक विशद् ज्ञाता छथि, हुनका सँ अंतर्राष्ट्रीय मैथिली सम्मेलन मुंबइक भोजनकक्ष मे दरभंगा नगरक माननीय विधायक श्री संजय सरावगीजीक समक्ष विस्तृत चर्चा भेल छल। आर मन मे यैह उपजल छल जे डा. ग्रियर्सन केँ मिथिलावासी जरुर स्मृति मे आनैथ। एक बेर पुनः अजीत आजाद केँ धन्यवाद देमए चाहबनि जे मधुबनी मे जॉर्ज अ. ग्रियर्सनक जन्मदिवस मनयबाक सूचना देलनि आर हम एतय उपस्थित होइत अपना केँ सौभाग्यशाली मानि रहल छी – डा. चन्द्रमणि कहलैन।
कार्यक्रम मे अन्तर्राष्ट्रीय मैथिली परिषद् केर अध्यक्ष डा. कमल कान्त झा ग्रियर्सन द्वारा मैथिलीभाषी क्षेत्रक सीमा रेखांकन करबाक आर मैथिली भाषाक विभिन्न रूप केर पर्यन्त विशद् वर्णन करबाक काज भेल कहल गेल। मैथिली भाषाक विभिन्न बोली कहि डा. ग्रियर्सन जेकर चर्चा केलनि तेकरा भाषा रूप मे परिणति पेबाक चेष्टा सेहो होमय लागल अछि जे मिथिलाक समग्रताक विरुद्ध अछि डा. कमल कान्त झा अपन संबोधन मे कहलनि। परंतु आइ जाहि आधार पर मिथिला राज्य केर स्थापनाक माँग भारतीय गणतांत्रिक संघ मे कैल जा रहल अछि, तेकर नक्शा ग्रियर्सनक शोधक आधार पर भारतीय भाषायी सर्वेक्षण अनुरूप होयब हुनकर महत्व केँ मैथिल जनमानस मे स्थापित करैत अछि।
डा. जार्ज अब्राहम ग्रियर्सन केर जयन्ति दिवस मनेबाक अजित आजाद केर परिकल्पना केँ सब वक्ता सराहना केलनि। मैथिली साहित्य व अभियान सँ जुड़ल दिलीप कुमार झा द्वारा मैथिल मे अपनहि भाषा ओ संस्कृति सँ आत्मगौरवक बोध नहि रहि जेबाक कारण ग्रियर्सनक जयन्ति मनेबाक सान्दर्भिकता कतेक काजक अछि से अपने आप मे एकटा सवाल ठाढ करैत अछि। मैथिली भाषा मे घटैत पठन संस्कृति पर अपन विचार रखैत ताहि दिशा मे सेहो काज करबाक आवश्यकता रहबाक बात ओ कहलनि।
चर्चाक क्रम मे ग्रियर्सन केर नाम पर मधुबनी मे अवस्थित गिलेशन बाजार केर खूब चर्च भेल। उद्घोषक तथा परिकल्पनाकार अजित आजाद केर माँग जे ग्रियर्सनक मूर्तिक स्थापना कैल जाय, संगहि मलयनाथ मंडन केर मांग जे हुनकर जन्म-जयन्ति समान पुण्य तिथि सेहो मनायल जाय, संगहि अजित आजाद केर मांग जे एतेक रास साहित्यकार-लेखक-रचनाकार सब जे एहि जयन्ति समारोह मे उपस्थित भेल छी से अपन कोनो एक कृति केँ डा. ग्रियर्सन केँ समर्पित करी – एहि सब माँग केँ सभासद साहित्यकार स्रष्टा लोकनि करतल ध्वनि सँ सर्वसम्मति प्रदान केलनि। मैथिली भाषा ओ मिथिला लोकसंस्कृति संरक्षणार्थ सदिखन समर्पित भाव सँ कार्य करैत आबि रहला साहित्यिकी सरिसवपाही केर संयोजक अमल झा द्वारा एहि ‘समर्पण’ लेल ठोस प्रतिबद्धता प्रकट कैल गेल। संगहि ओ मिथिलाक आरो चारि गोट प्रमुख योगदानकर्ता जे मिथिलहि सँ छलाह – तिनका लोकनिक स्मृति मे सेहो सब केओ एकजुटता सँ आगू आबी ताहि तरफ ध्यानाकर्षण कएलनि।
प्रो. दमन कुमार झा द्वारा मधुबनीक भूमि पर डा. ग्रियर्सनक जन्म जयन्ति मनायब हुनका प्रति कृतज्ञता प्रकट करबाक संग एहि मूल भूमि मधुबनी केँ मैथिली भाषा ओ साहित्यक क्षेत्र मे आरो महत्वपूर्ण कार्य करबाक प्रेरणा संचरण लेल महत्वपूर्ण भूमिका निर्वाह करबाक बात कहल गेल छल। कार्यक्रम मे आरो विभिन्न वक्ता लोकनि डा. जार्ज अब्राहम ग्रियर्सनक मैथिली ओ मिथिला प्रति कैल अविस्मरणीय योगदान केँ सश्रद्धा स्मृति मे अनैत अपन-अपन महत्वपूर्ण विचार सब रखने छलाह। डा. ग्रियर्सन भले वास्तविक जीवन मे संतानविहीन छलाह, मुदा अपन व्यक्तित्व ओ कृतित्व संग आइ हुनका स्मृति केनिहार कतेको रास संतान केर पिता ओ आत्मीय रूप मे छथि ई सभा द्वारा देल गेल जनादेश छल।
विशिष्ट वक्ता योगानन्द सुधीर ग्रियर्सनक स्मृति मे तर्कपूर्ण बात सब रखैत स्पष्ट केलाह जे चन्दा झा संग हुनक अभिन्न मित्रताक चर्चा बेर-बेर कैल जाएछ आर हुनकर महत्वपूर्ण कार्य मे यथार्थतः मैथिल विद्वान लोकनिक नीक सहयोग रहल। वक्ता सोनू कुमार झा केर आलोचनात्मक प्रस्तुति केँ समीक्षा करैत ओ अन्तिम क्रेडिट एकटा प्रखर भाषा वैज्ञानिक जिनक संयोजकत्व मे मैथिलीक महत्वपूर्ण कार्य सब विश्व भरि मे ख्याति प्राप्त केलक, संविधान मे ससम्मानित स्थापित भेल ताहि सब लेल डा. ग्रियर्सन केर स्मृति करब कृतज्ञता प्रकट करब थीक आर एहि सँ हमरा सबहक भाषा आ संस्कृति केर मानवर्धन होयत, ओ कहलनि।
वरिष्ठ साहित्यकर्मी रामेश्वर निशांत, सतीश साजन, ऋषि वशिष्ठ, स्वर्णिम गुप्ता, प्रो. शुभ कुमार वर्णवाल, आनन्द कुमार झा, अरविन्द सिंह झा, सोनू कुमार झा, दया शंकर मिथिलांचली, हेमकान्त झा, दीप नारायण विद्यार्थी, सुमन झा, छोटकन झा, गोपी कान्त रमण आदि अपन संबोधन सँ सभाक महत्व बढौने छलाह।
अन्त मे सभाध्यक्ष श्याम दरिहरे द्वारा ग्रियर्सनक जन्म जयन्ति मनेबाक कार्यक भरपूर सराहना करैत अनावश्यक चिन्ता सँ दूर रहबाक लेल मैथिल स्रष्टा-साहित्यकार सब केँ आगाह कैल गेल। ओ स्पष्ट केलनि जे मैथिल आइ लोकपलायनक मजबूरी सँ अपन मूल स्थल सँ भले विस्थापित भऽ गेलाह अछि, किनको गाम एबाक वातावरण नहि मिलि रहल होइन, मुदा गाम सँ दूर – मिथिलाक लोक केँ अपन भाषा आ संस्कृतिक मूल्यांकन करबाक खूब अवसर भेटैत छन्हि। ओ उदाहरण दैत कहलनि जे हुनकर लिखल नव कृति ‘घुरि आउ मान्या’ कोना हाथो-हाथ हैदराबाद मे मैथिल जनमानस पसिन केलनि आर जतेक पोथी लऽ गेल रही ओ सबटा एक्कहि संग बिका गेल छल। ओ अपन अध्यक्षीय भाषण सँ भाषा आ संस्कृति प्रति गहिंर शोधक कार्य करैत रहबाक आवश्यकता पर जोर देलनि आ मैथिलीक भविष्य एकदम सुरक्षित अछि ताहि लेल विश्वास व्यक्त केलनि।
धन्यवाद ज्ञापन स्रष्टा शुभ कुमार द्वारा कैल गेल छल। ओ एहि समारोहक परिकल्पना सँ लैत आयोजन धरि सब योगदान कएनिहार प्रति आभारक संग धन्यवाद ज्ञापन कएने छलाह। शुभ कुमार द्वारा कयल गेल।
अन्त मे डा. चन्द्रमणिक उपस्थितिक लाभ सभा केँ देबाक निर्णय लेल गेल। एम्हर गरम-गरम पकौड़ी केर जलपान आ चाहक चुस्की, ओम्हर डा. चन्द्रमणिक मधुर-मधुर मुस्कानक संग मिथिला-गीत गाबिकय सब केँ हर्ष आ उल्लास सँ भरल गेल। ततबाक काल मे पटना सँ अजित आजाद जीक मोबाइल पर शोक समाचार प्राप्त होइते सभा केँ ओतहि स्थगित कैल गेल। शोक समाचार ई छल जे साहित्य अकादमी सँ सम्मानित स्रष्टा राजमोहन झा जे मैथिलीक ख्यातिप्राप्त हस्ताक्षर हरिमोहन झा केर पुत्र सेहो छलाह, तिनकर पटना मे ४ बजे दिवंगत होयबाक खबड़ि सबकेँ स्तब्ध कय देलक।
दिवंगत आत्मा राजमोहन झा, हुनकर कृति आ साहित्य अकादमीक सम्मान – एकमात्र परिवार जाहि मे पिता साहित्य अकादमीक सम्मान सँ सम्मानित भेलाक बाद दुनू पुत्र केँ सेहो मैथिली मे उत्कृष्ट लेखन लेल साहित्य अकादमी द्वारा सम्मानित कैल जेबाक आख्यान केँ स्मरण मे लाबैत सब उपस्थित सभासद लोकनि २ मिनट केर मौन धारण कय अपन-अपन श्रद्धाञ्जलि अर्पित कएलनि।


text:
दरभंगा :[प्रणव चौधरी] शुक्र दिन क दरभंगा जिलाक अशोक पेपर मिल थाना क्षेत्रक पतोर ओपी रघुनाथपुर गांव में दिन दुपहरिया गोली केर आवाज स सनसनी फैल गेल। बताओल जा रहल अछि कि तकरीबन 10 राउंड गोली चलाओल गेल।ओही जगह स पुलिस गोली के खोखा सेहो बरामद केलैथ यै।
प्राप्त जानकारी के मुताबिक रामजानकी मंदिर केर जमीन में मिट्टी काटैय व ब्रह्मस्थानक जमीन में पिलर गाड़बाक विवाद के ल क आधा दर्जन मोटरसाइकिल सवार दबंग सब हवाई फायरिंग केलक।एही जमीनक विवाद में दु पक्ष में पहिले खूब माइरपीट भेल और ओहिके बाद एक पक्षक तरफ स अप्पन वर्चस्व बनेबाक लेल दोसर पक्ष पर ताबड़तोड़ फायरिंग कैल गेल। एही घटनाक बाद गांव में दहशतक माहौल बैन गेल छल।
मौका पर पतोर ओपी के साथ केको थाना केर पुलिस पहुंचल, जिनका ग्रामीणक आक्रोश सेहो झेल पड़ल। लोग सब पुलिसक खिलाफ जैमक नाराबाजी सेहो केलैथ। पतोर ओपी थाना केर प्रभारी बी राम कहलैथ कि गोलीबारी के सूचना पर हम सब ऐलौ यै।10 राउंड गोली चलैय के बात बताओल गेल हन। पुलिस ओही जगह स गोली के खोखा सेहो बरामद केलैथ यै
एही संबंध में ग्रामीण राम रतन पासवान केर बयान पर रघुनाथपुर निवासी कुंदन मिश्र, रमन कुमार मिश्र, सुमन मिश्र समेत ओर चाइर अज्ञातक खिलाफ प्राथमिकी दर्ज कैल गेल हन।


text:
स्वाध्याय लेखः श्रीराधा-तत्त्व
मूल लेखकः महामहोपाध्याय डा. गंगानाथ झा, एमए, डी.लिट्., एलएलबी (हिन्दी सँ मैथिली अनुवादः प्रवीण नारायण चौधरी, संकलन स्रोतः कल्याण विशेषांक)
‘श्रीराधाकृष्णाभ्यां नमः।’ जतय कतहु श्रीकृष्णक पूजा होइत छन्हि श्रीराधाक संग होइत छन्हि – ई त प्रसिद्ध अछिये, मुदा कृष्ण-चरित्र-निरूपक ग्रन्थ मे श्रीमद्भागवत सब सँ बेसी प्रसिद्ध अछि – एहि मे श्रीराधाजीक चर्चा प्रायः नहिये-सन अछि। एहि सँ किछु लोकक मोन मे ई सन्देह होबय लागल अछि जे राधाक उपासना (Radha-Cult) कृष्णोपासना सँ बहुत नवीन अछि।
जहिया सँ पाश्चात्य विद्वान् लोकनि पुराण आदि केँ “रद्दी, कपोल-कल्पित” कहिकय हँटा देलक, तहिया सँ हुनका लोकनिक शिष्य हमरा सभक देशक भाइ लोकनि सेहो एहि अमूल्य-रत्न दिश दृक्पात तक करब महापाप बुझय लगलाह। आब पार्जीटर (Pargiter) साहब केर कृपा पुराण सभ दिश भेलनि अछि। हुनकर कहब छन्हि जे पुराण केर सहायताक बिना भारतवर्षक इतिहास केर संकलन असंभवप्राय अछि। एहि सँ आशा बनैत अछि जे हमरा सभक देशी भाइ लोकनि सेहो एहि ग्रन्थ दिशि कृपा दृष्टि फिरतनि।
देवीभागवत देखला सँ श्रीराधाजीक दर्जा काफी उच्च भऽ जाइत अछि। एहि पुराण मुताबिक “श्रीराधा” केवल बरसाना निवासी वृषभानुक पुत्री मात्र नहि थिकीह। जेना श्रीकृष्ण परमात्माक अवतार थिकाह, तहिना श्रीराधा सेहो पराशक्तिक अवतार थिकीह। आद्या “प्रकृति” केर पाँच रूप होइछ। (१. दुर्गा, २. राधा, ३. लक्ष्मी, ४. सरस्वती आ ५. सावित्री) – देवी भागवत ९।१।१
‘गणेश जननी दुर्गा राधा लक्ष्मीः सरस्वती।
सावित्री च सृष्टिविधौ प्रकृतिः पंचधा स्मृता॥’
राधा कृष्णक चिच्छक्ति थिकीह। हिनकहि संयोग सँ “ब्रह्माण्ड” केर उत्पत्ति भेल। एहि “ब्रह्माण्ड” केँ राधाजी जल मे दय देलीह। ताहि पर अप्रसन्न भऽ श्रीकृष्ण हुनका श्राप देलनि जे “आइ सँ अहाँ अनपत्या रहब”, इत्यादि। ई कथा देवीभागवत केर नवम स्कन्ध केर दोसर अध्याय मे वर्णित अछि।
एहि कथा केँ कपोलकल्पित कहू या जे किछु कहू, एतेक त मानहे पड़त जे राधाक उपासना बहुत आधुनिक नहि अछि। आर राधाक दर्जा प्रधान शक्ति मे होइत छन्हि। जे दर्जा लक्ष्मी, सरस्वती आ पार्वतीक छन्हि, वैह राधाक सेहो छन्हि।
असल बात त ई अछि जे जतेक देव अपना ओतय मानल गेला अछि तथा पूजनीय बुझल गेल छथि, सभक संग हुनक अपन शक्ति केर पूजा सेहो आवश्यक बतायल गेल अछि। एतय तक जे पूजन-विधि मे शक्तियहि सभक उल्लेख पहिने अबैत छन्हि, जेना –
‘श्रीगौरीशंकराभ्यां नमः! श्री लक्ष्मीनारायणाभ्यां नमः! श्रीराधाकृष्णाभ्यां नमः! श्रीसीतारामाभ्यां नमः!’
एहियो पर भारतवासी स्त्री लोकनिक तिरस्कर्ता कहाइत छथि, आश्चर्य!!


text:
दरभंगा : 26 दिसम्बर 2015 केँ अभियंता मुकेश कुमार आ ब्रजेश कुमारकेँ दिने-देखार एखुनका नव हथियार AK-56 सँ अंधाधुंध गोली चलाकय हत्या कय देल गेल छल।
दू बरख पूर्वहिं 26 दिसम्बर 2015 केँ साढ़े 700 करोड़क योजनामे दस टकाक रंगदारी माँगबाक कारणे कएल गेल बहुचर्चित दू टा अभियंताकेँ हत्याकांडक आय फैसला एबाक घरि अछि। अदालतमे अहि मामलाकेँ सत्र वाद संख्यां 146-16 केर सुनवाई स्पीड ट्रायल केर तहत पूरा भs गेल छैक।
26 दिसम्बर 2015 केँ दोहरा इंजीनियर हत्याकांड पर न्याय निर्णयके लेल पंचम अपर सत्र न्यायाधीश रूपेश देवक अदालत आजुक दिन 26 फरवरी निर्धारित कएने अछि आ अहि मुकदमाक काराधीन अभियुक्तकेँ वीडियो कॉन्फ्रेंसिंगक माध्यमसँ फैसला सुनाओल जायत।
विदित हो जे 26 दिसम्बर 2015 केँ बहेड़ी थाना क्षेत्रक शिवराम चौक पर एसएच 88 सड़ककेँ निर्माण काज करबा रहल बीएससी आओर सी एंड सी केर इंजीनियर मुकेश कुमार आ ब्रजेश कुमारकेँ दिने-देखार नव हथियार AK-56 सँ अंधाधुंध गोली चलाकय मारि देल गेल छल। एकर प्राथमिकी बहेड़ी थानामे मृतक मुकेश कुमारकेँ भातिज धीरज सिंहक बयान पर मुकेश पाठक आओर विकास झा सहित आरओ अनचिन्हार अपराधी सबकेर विरुद्ध मामला दर्ज कराओल गेल छल।
रंगदारी केर माँगक कारणे दिने-देखार दू टा इंजीनियरकेँ भेल अहि हत्यासँ समूचा बिहार त्राहिमाम मची गेल रहैक। अनुसंधानक दौरान अहि केसमे पुलिस कुल सोलह टा अभियुक्त केर खिलाफ आरोप-पत्र समर्पित कएने छल जेकर सुनवाई स्पीड ट्रायल केर तहत रोजदिन चलि रहल छल।